Bursa Malaysia dibuka tinggi sedikit dipacu data inflasi AS yang lebih baik

KUALA LUMPUR, 14 Disember- Bursa Malaysia dibuka tinggi sedikit hari ini, mengikuti rapat kenaikan di Wall Street semalaman.Peningkatan Wall Street didorong oleh data inflasi Amerika Syarikat (AS) yang menggalakkan di tengah-tengah sentimen berhati-hati yang berlarutan, kata seorang penganalisis.Pada pukul 9.10 pagi, penanda aras FTSE Bursa Malaysia KLCI (FBM KLCI) meningkat 2.58 mata kepada 1,472.70 daripada penutupan semalam pada 1,470.12.Pasaran memulakan dagangan pagi ini dengan menyaksikan indeks utama naik 1.77 mata untuk mencapai paras 1,471.89.Pergerakan harga di pasaran secara keseluruhan menyaksikan kaunter untung mengatasi kaunter rugi 220 berbanding 107, manakala 216 kaunter tidak berubah, 1,730 tidak diniagakan dan 13 yang lain digantung.Jumlah dagangan adalah sebanyak 168.04 juta unit bernilai RM79.43 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street berakhir dalam zon positif apabila indeks harga pengguna (IHP) AS lebih rendah daripada unjuran, justeru, ramai menjangkakan Rizab Persekutuan AS akan kurang agresif dalam menaikkan lagi kadar faedah.Di pasaran tempatan pula, beliau berkata bursa dijangka diniagakan dalam julat yang ketat, seiring dengan pasaran serantau.“Kami mengunjurkan indeks FBM KLCI berada dalam aliran julat 1,470-1,485.“Selain itu pembelian dijangka tertumpu kepada kaunter minyak dan gas berikutan pemulihan harga minyak mentah yang dirangsang oleh pelonggaran sekatan COVID-19 di China,” katanya kepada Bernama.

Dalam kalangan saham wajaran tinggi, Maybank tidak berubah pada RM8.75, Public Bank naik dua sen kepada RM4.37, CIMB menokok satu sen kepada RM5.77 dan TNB menambah enam sen kepada RM9.27, manakala Petronas Chemicals susut satu sen menjadi RM8.47.Bagi saham aktif, SNS mengembang dua sen kepada 27 sen, Borneo Oil dan Dataprep tidak berubah masing-masing pada 2.5 sen dan 25.5 sen, Advance Synergy meningkat setengah sen kepada 17.5 sen dan YX Precious meraih 1.5 sen kepada 23 sen.Di papan indeks, Indeks FBM Emas mengukuh 15.22 mata menjadi 10,594.76, Indeks FBMT 100 naik 14.35 mata kepada 10,296.95, Indeks FBM Emas Syariah lebih tinggi 34.90 mata kepada 10,742.71 dan FBM 70 meraih 3.32 mata menjadi 13,009.32.Bagaimanapun, FBM ACE turun sedikit sebanyak 0.25 mata kepada 5,494.65. Mengikut sektor, Indeks Perkhidmatan Kewangan menguncup 16.98 mata kepada 16,555.15, manakala Indeks Perladangan memperoleh 29.86 mata menjadi 6,715.80, Indeks Produk dan Perkhidmatan Perindustrian meningkat 0.38 mata kepada 180.99 dan Indeks Tenaga naik 5.35 mata kepada 790.07. -BERNAMA


Ringgit diniaga tinggi berbanding dolar AS menjelang keputusan kadar faedah AS

KUALA LUMPUR, 14 Disember- Nilai ringgit dibuka lebih tinggi berbanding dolar AS pagi ini, walaupun pasaran masih tidak tahu apa yang boleh diharapkan daripada keputusan kadar faedah Amerika Syarikat (AS) yang akan datang, kata seorang peniaga.Pada pukul 9.00 pagi, mata wang tempatan diniagakan pada 4.4050/4130 berbanding dolar AS daripada 4.4260/4320 pada penutup semalam.Peniaga ActivTrades Dyogenes Rodrigues Diniz berkata penurunan dalam kadar inflasi AS baru-baru ini memberikan isyarat yang jelas kepada pelabur bahawa Rizab Persekutuan AS mungkin tidak perlu bertindak secara agresif sepanjang tahun depan dan mengguna pakai nada yang lebih memihak kepada pertumbuhan ekonomi sepanjang 2023.Data inflasi AS mencatatkan angka yang lebih rendah daripada jangkaan (7.1 peratus berbanding unjuran 7.3 peratus).Sementara itu, ringgit diniagakan lebih lemah berbanding sekumpulan mata wang utama.

Mata wang tempatan susut berbanding pound Britain kepada 5.4419/4518 daripada 5.4307/4381 pada penutup Selasa dan lemah berbanding euro menjadi 4.6843/6928 daripada 4.6646/6709 semalam.Ringgit turut menyusut nilai berbanding dolar Singapura kepada 3.2702/2767 daripada 3.2640/2689 dan rendah berbanding yen Jepun kepada 3.2550/2614 daripada 3.2142/2188 pada penutupan Selasa. -BERNAMA


Tenaga yang boleh dipercayai, cekap adalah kunci pemulihan ekonomi negara

KUALA LUMPUR, 14 Disember- Tenaga Nasional Bhd (TNB) akan memastikan bekalan elektrik kekal berterusan walaupun menghadapi krisis tenaga kerana tenaga adalah infrastruktur teras untuk membentuk pertumbuhan ekonomi, terutamanya apabila memanfaatkan peluang semasa pasca pandemik.TNB mampu menyediakan konsistensi dalam bekalan kerana ia telah mempelbagaikan campuran tenaga untuk penjanaan elektrik selama ini. Ia berlaku disebabkan krisis tenaga yang tercetus daripada pandemik COVID-19 dan konflik Ukraine-Rusia 2021 yang mendorong harga minyak global dan komoditi lain seperti arang batu melonjak ke paras tertinggi. Ini menyebabkan tekanan yang melampau terhadap industri penjanaan kuasa di Malaysia dan juga di peringkat global.Bagaimanapun, pengguna dan perniagaan Malaysia agak selamat daripada krisis kerana terdapatnya pelbagai langkah kerajaan seperti Peraturan Berasaskan Insentif dan mekanisme Ketidakseimbangan Pelepasan Kos Bahan Api (ICPT).Pada Januari tahun ini, Suruhanjaya Tenaga berkata kerajaan akan mengekalkan tarif asas elektrik semasa pada 39.45 sen setiap kilowatt-jam untuk semua pengguna elektrik di Semenanjung Malaysia sepanjang Tempoh Kawal Selia 3 (RP3) dari 1 Februari 2022 hingga 31 Disember 2024.Kerajaan juga mengumumkan surcaj tarif elektrik sebanyak 3.7 sen setiap kilowatt jam (kWj) untuk pengguna bukan domestik bagi tempoh Februari hingga Jun 2022, sambil mengekalkan rebat dua sen untuk pengguna domestik.Sementara itu, TNB menjangkakan ICPT berjumlah RM16.4 bilion apabila dilaksanakan antara Januari dan Jun 2023 berbanding RM7 bilion pada separuh kedua 2022.Perlu diingat bahawa setakat ini, Malaysia amat bergantung kepada penggunaan arang batu dan gas asli, kedua-duanya menjana hampir 93 peratus tenaga elektrik untuk Semenanjung Malaysia.Profesor Madya Dr Ahmed Razman Abdul Latiff dari Putra Business School memberitahu Bernama, TNB berhasrat untuk mencapai sifar bersih dan bebas arang batu menjelang 2050, yang akan menjadikan kos tenaga lebih terurus dan dalam lingkungan kemampuan pengguna.Lebih penting lagi, beliau berkata syarikat utiliti itu menyasarkan untuk mengurangkan pergantungan kepada arang batu sebanyak 50 peratus menjelang 2035."Dalam pada itu, mungkin tumpuan harus diberikan pada penjanaan dan pengurusan tenaga yang cekap serta kempen jimat elektrik untuk mengurangkan kesan daripada bil elektrik yang tinggi."Pada masa yang sama, (perlu ada) galakan untuk mendorong pengguna mempertimbangkan bagi menukar pergantungan tenaga dengan memasang panel solar di bumbung rumah mereka," kata Ahmed Razman.Dalam tempoh 28 tahun akan datang, syarikat utiliti itu merancang memperuntukkan perbelanjaan modal tahunan sebanyak RM20 bilion untuk menyokong agenda sifar bersih Malaysia. Ia juga ingin bertemu dengan pemain industri bekalan elektrik Eropah untuk potensi perkongsian dan pelaburan dalam mempercepatkan peralihan tenaga bagi pertumbuhan perniagaan yang mampan.Di tengah-tengah kos tenaga yang tinggi untuk menjana elektrik, kenaikan tarif elektrik mungkin tidak dapat dielakkan dalam masa terdekat berikutan permintaan tenaga yang melonjak, gangguan bekalan bahan api dan kekurangan minyak, gas dan arang batu yang semakin meningkat di seluruh dunia.Bagi mengatasinya, TNB giat meningkatkan pendidikan kepada rakyat Malaysia tentang kepentingan kelestarian alam sekitar melalui penjimatan elektrik dengan melancarkan kempen Cekap Tenaga pada April 2022. Ini disebabkan Malaysia mengalami beberapa keadaan yang mana mencatatkan suhu tertinggi sekitar Mac, mendorong penggunaan penghawa dingin, kipas angin atau penyejuk yang lebih tinggi.Mengenai penggunaan produk seperti meter pintar dan Maevi, syarikat utiliti itu menyedari kepentingan teknologi untuk memperkasa dan memandu pelanggan ke arah masa depan yang lebih mampan dan cekap tenaga.Memandangkan industri fotovoltaik solar (PV solar) mencatatkan peningkatan momentum di Malaysia, TNB melalui anak syarikatnya GSPARX Sdn Bhd telah membentuk perkongsian strategik dengan SMART Modular Technologies Inc (SMART) untuk membolehkan SMART memenuhi komitmen alam sekitar, sosial dan tadbir urus (ESG) bagi mencapai 100 peratus tenaga elektrik yang dijana daripada tenaga boleh diperbaharui.Menerusi kerjasama itu, SMART menjadi syarikat multinasional pertama di Pulau Pinang dan syarikat elektronik pertama berpangkalan di AS yang mencapai kejayaan itu di Malaysia.Sehingga kini, GSPARX telah berjaya memperoleh 287 projek dengan organisasi komersial, perindustrian dan kerajaan, menjana kapasiti sebanyak 232 MWp daripada solar secara keseluruhan. Antara pelanggannya ialah Mydin Mohamed Holdings Bhd, Sime Darby Property Bhd, Jabatan Kerja Raya dan Dewan Bandaraya Kuala Lumpur.Perkongsian strategik dalam pemasangan sistem PV solar atas bumbung adalah untuk terus menyumbang ke arah mencapai komitmen ESG TNB, seperti yang digariskan dalam inisiatif strategik Laluan Kelestarian 2050 kumpulan.Gergasi utiliti itu mempunyai dua kemudahan solar berskala besar, iaitu di Sepang, Selangor, dengan kapasiti 50 Mega-Watt, Alternating Current (MWac) yang telah beroperasi sejak November 2018. Kemudahan solar berskala besar kedua ialah di Bukit Selambau di Kuala Muda, Kedah, dengan kapasiti 30MWac, telah beroperasi pada September 2020.

TNB juga sedang membina projek ketiganya di Bukit Selambau dengan kapasiti 50MWac, sebagai sebahagian daripada solar berskala besar kerajaan @ Mentari atau program solar berskala besar keempat (LSS4).Pengarah Institut Penyelidikan Solar UiTM, Profesor Madya Dr Nofri Yenita Dahlan menjangkakan permintaan untuk kecekapan tenaga dan teknologi tenaga boleh diperbaharui akan meningkat dalam tempoh terdekat."Kita akan melihat perubahan tingkah laku pengguna dalam menguruskan penggunaan elektrik mereka hingga ke tahap di mana sesetengah orang akan menjadi 'prosumer', menghasilkan tenaga untuk kegunaan mereka sendiri dan menjual lebihan itu kepada grid bagi penjimatan yang lebih besar."Pelbagai model perniagaan akan muncul yang menawarkan skim kewangan inovatif kepada pengguna untuk melaksanakan kecekapan tenaga dan teknologi tenaga boleh diperbaharui, sekali gus akan menekan harga," katanya kepada Bernama. -BERNAMA


Malaysia komited pastikan pengeluaran minyak sawit ikut kriteria MSPO

KUALA LUMPUR, 13 Disember- Malaysia komited memastikan pengeluaran minyak sawit mengikut prinsip dan kriteria mampan di bawah Skim Pensijilan Minyak Sawit Mampan Malaysia (MSPO).Ketua Pengarah Lembaga Minyak Sawit Malaysia MPOB, Datuk Dr. Ahmad Parveez Ghulam Kadir, berkata semakan semula MSPO turut dilaksanakan agar selari norma antarabangsa selain meningkatkan kredibiliti dan skop piawaian bagi pengiktirafan pasaran global.Pembangunan industri sawit yang tertakluk di bawah lebih 60 peraturan dan undang-undang, menjadikannya industri paling dikawal selia di negara ini.Negara turut menggubal dasar penting ke arah penanaman sawit mampan pada Mac 2019, yang antara lain mengehadkan jumlah keluasan penanaman sawit kepada 6.5 juta hektar serta melarang penukaran kawasan hutan simpanan untuk penanaman sawit.Yayasan Pemuliharaan Hijau Minyak Sawit Malaysia turut ditubuhkan bagi menyokong usaha pemuliharaan serta meningkatkan imej minyak sawit sebagai produk mampan. Kesatuan Eropah EU minggu lalu mencapai kesepakatan untuk mengenakan larangan import terhadap beberapa produk jika pengeluarannya mengakibatkan penebangan hutan dan degradasi hutan selepas 31 Disember 2020.Semua syarikat berkaitan perlu menjalankan penilaian wajar yang ketat sebelum memasarkan produk di pasaran EU.Antara senarai produk yang dilarang termasuk minyak sawit, kopi, koko, kayu dan getah.

(Ketua Pengarah Lembaga Minyak Sawit Malaysia MPOB, Datuk Dr. Ahmad Parveez Ghulam Kadir)


MATRADE optimis hasil eksport negara mampu cecah RM1.5 trilion tahun ini

KUALA LUMPUR, 13 Disember - Perbadanan Pembangunan Perdagangan Luar Malaysia (MATRADE) optimis Program Pembangunan Syarikat Peringkat Pertengahan (MTCDP) akan terus menyumbang kepada hasil eksport Malaysia serta mencapai prestasi lebih baik melepasi RM1.29 trilion eksport negara bagi tempoh Januari hingga Oktober 2022.Ketua Pegawai Eksekutifnya , Datuk Mohd Mustafa Abdul Aziz berkata pendapatan eksport bagi syarikat pertengahan (MTC) juga meningkat dua angka iaitu 15.3 peratus berbanding tahun sebelumnya.

"Kalau tengok pada tahun ini bulan Januari hingga Oktober sudah pun mencecah hampir RM1.3 trilion. Ini bermakna kalau mengambil nisbahnya ataupun purata sebanyak RM130 billion sebulan, tidak mustahil kalau kita boleh capai sasaran iaitu RM1.5 trillion maka sudah pasti disumbangkan oleh syarikat pertengahan ini," katanya ketika ditemui pemberita selepas Sidang Kemuncak Ketua Pegawai Eksekutif Syarikat Pertengahan 2022, di sini.Mohd Mustafa berkata, MTC juga giat meneroka pasaran baharu termasuk Mongolia, Afrika dan beberapa negara Asean.Usaha tersebut sebagai persediaan menghadapi kemungkinan kemelesetan ekonomi termasuk ketidakpastian pembukaan sempadan di China.


Beban kos sara hidup boleh ditangani menerusi kerjasama sektor perbankan, insuran, rakyat

KUALA LUMPUR, 13 Disember- Kerjasama antara sektor perbankan, insurans dengan rakyat perlu diusahakan bagi menangani beban kos sara hidup.Pandangan itu disuarakan Penganalisis Ekonomi Pusat Antarabangsa Pendidikan Kewangan Islam, Prof Madya Dr. Baharom Abdul Hamid. Ke arah itu katanya, kemudahan teknologi perlu dimanfaatkan."Salurkan maklumat kepada pihak kementerian, pengguna yang tidak meletakkan harga yang munasabah, pengguna juga harus bijak memilih dan memulaukan pengeluar atau penjual yang meletakkan harga tinggi. "Gunakan saluran maklumat ini untuk menyalurkan maklumat yang betul. "Kita memberikan kuasa melapor kepada rakyat tetapi pastikan kita ada saluran yang mudah, maksudnya ada saluran 'whatsapp' yang ada butir-butir yang mudah untuk diisi," katanya dalam rancangan terbitan RTM di Angkasapuri Kota Media.

(Prof Madya Dr. Baharom Abdul Hamid)

Beliau turut menekankan kajian terhadap tingkat gaji dan pemberian subsidi bersasar secara adil dan saksama, yang membantu semua golongan masyarakat.


Takaful Malaysia umum dividen interim 13.5 sen bagi tahun 2022

KUALA LUMPUR, 13 Disember- Syarikat Takaful Malaysia Keluarga Bhd mengisytiharkan dividen interim satu peringkat berjumlah 13.5 sen sesaham untuk tahun kewangan berakhir 31 Disember 2022.Jumlah lebih tinggi berbanding 12 sen pada tahun kewangan sebelumnya itu, disumbangkan hasil dividen 3.89 peratus.Menurut kenyataan pengendali Takaful itu, ia berdasarkan harga penutup saham sebanyak RM3.47 setakat 12 Disember 2022.Ketua Pegawai Eksekutif kumpulannya, Nor Azman Zainal berkata dividen interim lebih tinggi itu menunjukkan keyakinan syarikat terhadap pendapatan Takaful Malaysia dan dedikasi warganya untuk mewujudkan penciptaan nilai kepada pihak berkepentingan.“Ia sejajar dengan kedudukan Takaful Malaysia sebagai pengendali takaful terkemuka dan keupayaan kami dalam meningkatkan jualan, pendapatan dan aliran tunai,” kata kenyataan itu.Beliau berkata komitmen tidak berbelah bahagi syarikat adalah untuk memenuhi keperluan perlindungan pelanggan dan rakan kongsi perniagaan.Selain itu, ia ditambah dengan matlamat kumpulan untuk memberi inspirasi kepada pekerjanya, membolehkan mereka mencipta nilai jangka panjang untuk pemegang saham.Pembayaran dividen akan dibuat pada 16 Januari 2023.


Bursa Malaysia dibuka tinggi sejajar peningkatan Wall Street

KUALA LUMPUR, 13 Disember- Bursa Malaysia meningkat semula dan dibuka tinggi sedikit pada urus niaga Selasa, mengambil petunjuk daripada peningkatan prestasi Wall Street semalaman walaupun mod agak berhati-hati menjelang keputusan dasar monetari di seluruh dunia minggu ini.Pada 9.10 pagi, penanda aras FTSE Bursa Malaysia KLCI (FBM KLCI) menambah 0.59 mata kepada 1,474.97 daripada penutupan semalam pada 1,474.38.Pasaran memulakan dagangan pagi ini 2.15 mata lebih tinggi untuk mencapai paras 1,476.53.Di pasaran yang lebih luas, kaunter untung mengatasi kaunter rugi 234 berbanding 95, manakala 231 kaunter tidak berubah, 1,702 tidak diniagakan dan 10 yang lain digantung.Jumlah dagangan adalah sebanyak 212.65 juta unit bernilai RM143.79 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Wall Street mempamerkan lantunan semula apabila tumpuan kini beralih kepada data inflasi baharu dan langkah Rizab Persekutuan Amerika Syarikat terhadap kadar faedah.Namun begitu, katanya bursa tempatan dijangka meneruskan sesi hambarnya kerana sentimen kekal berhati-hati sejajar dengan prestasi yang lebih lemah di peringkat serantau."Kami menjangkakan perkara yang sama untuk hari ini walaupun Wall Street meningkat semalaman. Oleh itu, indeks diunjur mengekalkan arah alirannya dalam julat 1,470-1,485," katanya kepada Bernama.Dalam kalangan saham wajaran tinggi, Maybank susut dua sen kepada RM8.68, Public Bank dan Petronas Chemicals turun satu sen setiap satu kepada RM4.39 dan RM8.47, manakala CIMB dan TNB masing-masing menokok dua sen kepada RM5.76 dan RM9.22.Bagi saham aktif, ITMAX yang baharu tersenarai di Pasaran Utama melonjak 37 sen kepada RM1.44, Velesto naik setengah sen kepada 16 sen, Yew Lee meningkat satu sen menjadi 37 sen, Advance Synergy tidak berubah pada 18 sen dan Leform menambah 1.5 sen kepada 22 sen.Di papan indeks, Indeks FBM Emas meningkat 15.16 mata kepada 10,601.68, Indeks FBMT 100 mengembang 13.83 mata menjadi 10,302.41, Indeks FBM Emas Syariah mengukuh 21.74 mata kepada 10.754.89, FBM 70 meraih 56.43 mata kepada 12,974.70 dan FBM ACE peroleh 27.23 mata menjadi 5,520.87. Mengikut sektor, Indeks Perkhidmatan Kewangan meningkat 8.23 mata kepada 16,548.06, Indeks Perladangan menambah 6.09 mata kepada 6,758.58, Indeks Produk dan Perkhidmatan Perindustrian meningkat 0.23 mata kepada 181.66 dan Indeks Tenaga peroleh 6.77 mata kepada 785.23 .- BERNAMA


Ketidaktentuan pasaran dorong nilai ringgit susut berbanding dolar AS

KUALA LUMPUR, 13 Disember- Nilai ringgit menyusut lagi berbanding dolar AS pada sesi pembukaan dagangan pagi ini apabila ketidakpastian yang berlarutan mempengaruhi pasaran dengan pelabur berbelah bahagi mengenai apa langkah dasar monetari Rizab Persekutuan AS seterusnya, kata seorang peniaga.Pada 9.01 pagi, mata wang tempatan didagangkan pada 4.4250/4300 berbanding dolar AS daripada 4.4150/4200 pada penutup semalam.Peniaga ActivTrades Dyogenes Rodrigues Diniz berkata pasaran meramalkan kadar faedah AS akan meningkat kepada 4.5 peratus daripada 4.0 peratus pada masa ini."Walau bagaimanapun, semua mata akan tertumpu pada sidang akhbar dan akan diikuti oleh pengumuman keputusan kadar faedah kerana ia mungkin memberikan petunjuk penting tentang bagaimana Rizab Persekutuan akan bertindak pada tahun 2023 dan sama ada ia akan mengambil sikap yang lebih cenderung menaikkan kadar faedah atau sebaliknya,” katanya dalam satu nota hari ini.Ringgit diniagakan kebanyakan rendah berbanding sekumpulan mata wang utama yang lain pagi ini.Mata wang tempatan menyusut nilai berbanding pound British kepada 5.4317/4378 daripada 5.4190/4251 pada penutup Isnin, lemah berbanding euro kepada 4.6666/6719 daripada 4.6622/6675 dan rendah berbanding dolar Singapura kepada 3.2686/2728 daripada 3.2641/2683.Bagaimanapun, ringgit mengukuh nilai berbanding yen Jepun kepada 3.2119/2160 daripada 3.2311/2350 sebelumnya.- BERNAMA


Jana pendapatan negara, kembalikan sistem cukai teratur dan efisien

KUALA LUMPUR, 13 Disember- Kembalikan sistem cukai yang teratur, cepat dan efisien kerana ia dilihat sebagai salah satu langkah terbaik dalam usaha menjana pendapatan negara. "Pentingnya tentang satu sistem 'tax collection' yang teratur, cepat dan efisien. "Kalau kita lihat daripada perspektif antarabangsa tentang keupayaan kita untuk menjana pendapatan, kita seperti jauh ke belakang. "Jadi mungkin keadaan ekonomi selepas COVID-19 agak tidak sesuai untuk kita perkenalkan cukai baharu dan sebagainya, tetapi saya harap ada perancangan ke arah itu untuk mengembalikan sistem cukai yang agak teratur," kata Dr Muhammad Asri Mohd Ali.Beliau yang merupakan Pensyarah Kanan Jabatan Pentadbiran Awam Fakulti Perniagaan dan Ekonomi, Universiti Malaya bercakap dalam program Naratif Khas terbitan RTM di Angkasapuri Kota Media.

Tambah Dr Muhammad, pelaksanaan sistem cukai membolehkan negara menjana pendapatan lebih stabil.Penjanaan pendapatan negara yang efektif secara tidak langsung mampu menangani kenaikan inflasi serta kos sara hidup rakyat.


KUALA LUMPUR, 12 Disember - Ringgit ditutup rendah berbanding dolar AS hari ini apabila mata wang Amerika Syarikat (AS) itu meningkat lebih tinggi susulan jangkaan kenaikan kadar faedah oleh beberapa bank pusat.Pada 6 petang, unit tempatan diniagakan pada 4.4150/4200 berbanding dolar AS daripada paras penutup 4.4010/4080 pada Jumaat minggu lepas.Pengarah Urusan SPI Asset Management Stephen Innes berkata kebimbangan terhadap kemelesetan global dan jangkaan kemungkinan kenaikan kadar faedah minggu ini membawa kepada sentimen risiko di pasaran Asia. “Pasaran tempatan mengambil kira pembukaan semula China tetapi faktor itu semata-mata mungkin tidak mencukupi untuk menampung penurunan ketara eksport ke pasaran Barat sekiranya kemelesetan berlaku,” katanya kepada Bernama. Sementara itu, Ketua Ahli Ekonomi Bank Islam Malaysia Bhd Firdaos Rosli berkata bagi asas mingguan, ringgit diniagakan rendah berbanding dolar AS apabila peserta pasaran bimbang terhadap prospek suram ekonomi global.Beliau berkata para pelabur mengambil pendekatan berhati-hati menjelang mesyuarat Jawatankuasa Pasaran Terbuka Persekutuan (FOMC) AS sementara menunggu kenyataan daripada mesyuarat itu yang akan dikeluarkan pada 14 Dis. Selain mesyuarat FOMC, beliau berkata pergerakan ringgit akan dipengaruhi oleh pengumuman keputusan dasar monetari oleh European Central Bank (ECB) dan Bank of England (BoE).Kekangan kewangan seterusnya akan menyeret turun lagi indeks dolar AS yang telahpun susut di bawah paras 105 yang pastinya akan memberi manfaat kepada unit tempatan. Sementara itu, Firdaos berkata, bagi Malaysia kejelasan dasar dijangka mula terlihat dalam tempoh beberapa minggu akan datang susulan selesainya pembentukan Kabinet baharu di bawah pentadbiran Perdana Menteri Datuk Seri Anwar pada minggu lepas.

“Menyatukan kepentingan yang berbeza dalam kerajaan perpaduan baharu mungkin mengambil sedikit masa memandangkan perbezaan dalam komposisi Kabinet baharu,” katanya.  Bank Islam, katanya, mengunjurkan ringgit mungkin terus mengukuh seiring dengan proses tersebut. “Ringgit dijangka diniagakan antara paras RM 4.40 dan RM4.43 berbanding dolar AS sepanjang minggu ini,” katanya. Sementara itu, ringgit diniagakan kebanyakannya rendah berbanding kumpulan mata wang utama lain. Unit tempatan susut berbanding pound Britain kepada 5.4190/4251 daripada 5.3908/3994 pada Jumaat minggu lepas dan turun berbanding euro kepada 4.6622/6675 daripada 4.6466/6540.Ringgit jatuh berbanding dolar Singapura kepada 3.2641/2683 daripada 3.2545/2601 tetapi naik sedikit berbanding yen Jepun kepada 3.2311/2350 daripada 3.2315/2369 sebelumnya. - BERNAMA


KUALA LUMPUR, 12 Disember - Kadar antara bank jangka pendek ditutup stabil hari ini susulan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional susut kepada RM47.31 bilion daripada RM48.30 bilion pagi ini manakala mudah tunai dana Islam berkurangan kepada RM33.52 bilion daripada RM42.57 bilion, sebelum ini.Terdahulu, bank pusat itu menawarkan dua tender pasaran wang konvensional, tender repo berbalik dan tiga tender Qard.

Pada 4 petang, BNM menawarkan tender pasaran wang konvensional RM46.30 bilion dan tender pasaran wang Murabahah bernilai RM33.50 bilion, kedua-duanya bag wang sehari.Bank pusat itu turut menyemak tender semalaman konvensional kepada RM46.3 bilion daripada RM44.6 bilion.Kadar semalaman Islam Malaysia (MYOR-i) berada pada 2.75 peratus setakat 9 Dis, 2022. - BERNAMA


Rangkaian 5G sasar lebih 40 peratus liputan di seluruh negara

KUALA LUMPUR, 12 Disember - Pelaksanaan rangkaian 5G oleh Digital Nasional Bhd (DNB) adalah lebih awal daripada jadual dan dijangka melebihi 40 peratus liputan kawasan berpenduduk (COPA) di seluruh negara menjelang Disember 2022.Syarikat itu merancang untuk COPA mencapai 37.9 peratus untuk tahun ini tetapi unjuran semasa mencerminkan ia akan mencecah 41.8 peratus pada akhir Disember.Ketua Pegawai Operasi DNB, Nasution Mohamed berkata firma itu yakin mampu mencapai komitmen 80 peratus COPA dalam tempoh 18 bulan akan datang berdasarkan permintaan untuk perkhidmatan 5G serta sokongan yang diterima bagi kelulusan yang diperlukan daripada pelbagai pihak berkuasa negeri termasuk majlis tempatan dalam usaha mempercepatkan penggunaan rangkaian.

DNB berkata rangkaian itu akan mencapai 14 juta orang yang terletak di kawasan-kawasan di bawah liputan dan melebihi 30 juta dalam tempoh dua tahun akan datang."COPA 40 peratus akan dicapai melalui kira-kira 3,500 tapak berbanding 4,018 tapak yang dirancang pada awalnya," katanya menerusi kenyataan.Rangkaian kini merangkumi hampir seluruh Kuala Lumpur, Putrajaya, Selangor, sebahagian besar Pulau Pinang, Johor, Negeri Sembilan serta beberapa bahagian di Melaka, Perak, Kelantan, Sabah, dan Sarawak.Setakat ini, lima daripada enam pengendali rangkaian mudah alih di Malaysia, yang secara kolektif mempunyai lebih 20 juta pelanggan iaitu Celcom Axiata Bhd, Digi Telecommunications Sdn Bhd, Telekom Malaysia Bhd, U Mobile Sdn Bhd dan YTL Communications Sdn Bhd.


KUALA LUMPUR, 12 Disember- Ringgit dibuka mendatar berbanding dolar AS hari ini, terjejas oleh faktor luaran berikutan pasaran melindung nilai untuk keputusan mesyuarat Rizab Persekutuan Amerika Syarikat (AS) yang bersedia untuk membenarkan kadar faedah meningkat disebabkan inflasi.Pada 9 pagi, unit tempatan diniagakan pada 4.4090/4160 berbanding dolar AS daripada 4.4010/4080 pada Jumaat lepas.Pengarah Urusan SPI Asset Management Stephen Innes berkata ringgit mula goyah minggu ini selepas bacaan yang lebih tinggi daripada jangkaan mengenai Indeks Harga Pengeluar AS pada Jumaat yang memberikan bayangan tidak menggalakkan menjelang data Indeks Harga Pengguna utama dikeluarkan pada minggu ini.“Hasil AS yang tinggi adalah negatif untuk ringgit manakala kekurangan ujian COVID-19 secara besar-besaran di China menambah elemen ketidakpastian mengenai jumlah kes COVID-19, yang lazimnya akan melonjak dan memberi impak negatif pada peringkat awal pembukaan semula.“Oleh itu, saya berpendapat langkah untuk mempertimbangkan fakta mengenai sesuatu situasi sedang dibuat dari aspek Fed dan China,” katanya kepada Bernama.Sementara itu, ringgit diniagakan rendah berbanding sekumpulan mata wang utama.Unit tempatan naik berbanding pound kepada 5.3882/3968 daripada 5.3908/3994 pada Jumaat lepas dan meningkat berbanding euro kepada 4.6347/6421 daripada 4.6466/6540 minggu lepas.Ia turut naik berbanding dolar Singapura kepada 3.2524/2581 daripada 3.2545/2601 pada Jumaat lepas dan meningkat berbanding yen Jepun kepada 3.2225/2278 daripada 3.2315/2369 sebelum ini. - BERNAMA


Jualan sektor pembuatan rekod RM158.9 bilion pada Oktober

KUALA LUMPUR, 12 Disember - Sektor pembuatan Malaysia mencatat nilai jualan berjumlah RM158.9 bilion pada Oktober 2022 iaitu meningkat 12.9 peratus berbanding tahun lepas.Ketua Perangkawan, Datuk Seri Dr Mohd Uzir Mahidin berkata pertumbuhan dua angka dalam jualan bagi Oktober 2022 itu dipacu terutamanya oleh subsektor produk petroleum, kimia, getah dan plastik iaitu sebanyak 23.8 peratus, khususnya dalam industri pembuatan kok dan produk petroleum bertapis.Pertumbuhan nilai jualan ini turut didorong oleh subsektor peralatan elektrik dan elektronik iaitu 16.6 peratus dan produk makanan, minuman dan tembakau iaitu 4.6 peratus.Katanya, bilangan pekerja sektor pembuatan adalah seramai 2.32 juta orang pada Oktober iaitu peningkatan sebanyak 3.6 peratus daripada 2.24 juta orang dalam tempoh sama tahun lepas.

"Peningkatan ini disumbangkan oleh subsektor peralatan elektrik dan elektronik iaitu 5.6 peratus, produk makanan, minuman dan tembakau iaitu 4.3 peratus serta produk petroleum, kimia, getah dan plastik masing-masing 2.0 peratus," katanya menerusi kenyataan.Selain itu, Mohd Uzir berkata jumlah gaji dan upah yang dibayar dalam sektor pembuatan meningkat 4.8 peratus yang berjumlah RM7,880.9 juta, seiring dengan peningkatan bilangan pekerja.Nilai jualan bagi setiap pekerja pula meningkat 9.0 peratus kepada RM68,441 berbanding tempoh sama pada 2021."Purata gaji dan upah setiap pekerja adalah RM3,395," katanya.Bagi tempoh Januari hingga Oktober 2022, nilai jualan sektor pembuatan melonjak 17.1 peratus kepada RM1,485.2 bilion berbanding tempoh sama pada 2021."Pada masa sama, bilangan pekerja meningkat 3.6 peratus kepada 2.32 juta orang dengan gaji serta upah berkembang 5.3 peratus kepada RM78.1 bilion."Dalam tempoh itu, nilai jualan bagi setiap pekerja merekodkan RM639,852 dengan pertumbuhan 13.0 peratus tahun ke tahun," katanya.


Bursa Malaysia dibuka rendah

KUALA LUMPUR, 12 Disember- Bursa Malaysia merosot daripada aliran meningkat pada minggu lepas untuk dibuka rendah pada Isnin, mengambil petunjuk daripada prestasi Wall Street yang negatif berikutan sentimen berhati-hati.Pada 9.10 pagi, petunjuk pasaran FTSE Bursa Malaysia KLCI (FBM KLCI) merosot 4.27 mata kepada 1,472.92 daripada 1,477.19 pada Jumaat lepas.Saham pandu pasaran dibuka rendah 1.58 mata kepada 1,475.61. Dalam pasaran secara menyeluruh, kaunter rugi mengatasi kaunter untung sebanyak 182 berbanding 147 manakala 236 kaunter tidak berubah, 1,698 tidak diniagakan dan 12 yang lain digantung.Jumlah dagangan sebanyak 174.95 juta unit bernilai RM67.09 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street merosot pada Jumaat berikutan kebimbangan mengenai kenaikan kadar menjelang mesyuarat Jawatankuasa Pasaran Terbuka Persekutuan (FOMC) Amerika Syarikat (AS) yang akan datang pada minggu ini.“Bagaimanapun, walaupun prestasi Wall Street lemah, kami menjangka belian saham akan berterusan dengan lebih stabil dalam situasi politik tempatan berikutan pelantikan Timbalan Menteri baru-baru ini.“Kami menjangka indeks akan diniagakan dalam julat 1,470-1,485 hari ini berikutan sentimen diunjurkan menjadi berhati-hati menjelang mesyuarat FOMC,” katanya kepada Bernama.Dalam kalangan saham wajaran tinggi, CIMB menambah dua sen kepada RM5.67 manakala Maybank merosot dua sen kepada RM8.67, Public Bank berkurangan satu sen kepada RM4.40, Petronas Chemicals susut lima sen kepada RM8.48 dan TNB merosot empat sen kepada RM9.29.Daripada saham aktif, Cengild Medical naik dua sen kepada 49.5 sen, Icon meningkat satu sen kepada 9.5 sen dan PT Resources berkurangan setengah sen kepada 49 sen manakala MAG dan Yew Lee, masing-masing kekal tidak berubah pada 18.5 sen dan 32 sen.Di papan indeks, Indeks FBM Emas merosot 24.82 mata kepada 10,582.59, Indeks FBMT 100 berkurangan 26.30 mata kepada 10,282.55, Indeks FBM Emas Shariah susut 43.16 mata kepada 10,745.01, FBM 70 merosot 18.90 mata kepada 12,927.32 dan FBM ACE berkurangan 2.73 mata kepada 5,514.77. Mengikut sektor, Indeks Perkhidmatan Kewangan naik 14.05 mata kepada 16,509.09, Indeks Perladangan berkurangan 3.75 mata kepada 6,724.13, Indeks Produk Perindustrian dan Perkhidmatan merosot 0.43 mata kepada 181.16 dan Indeks Tenaga susut 0.26 mata kepada 777.64.- BERNAMA


KUALA LUMPUR, 11 Disember- Industri penerbangan Malaysia mencatatkan kemajuan yang baik pada 2022 berikutan pemulihan pascapandemik yang ditunggu-tunggu secara beransur-ansur memperlihatkan kesannya dengan penggiat industri sibuk meningkatkan aktiviti mereka untuk setara dengan paras sebelum pandemik.Pembukaan semula sempadan antarabangsa sepenuhnya pada April selepas ditutup selama dua tahun menjadi batu loncatan kepada momentum pertumbuhan yang lebih baik.Kadar vaksinasi yang tinggi dan penurunan jumlah kes COVID-19 baharu menjadi pendorong utama. Momentum itu terus disokong oleh keperluan perjalanan yang dilonggarkan, terutamanya dengan memansuhkan ujian wajib COVID-19 dan penggunaan pelitup muka walaupun sebahagian negara masih melaksanakan langkah ini.Pembukaan Semula SempadanMalaysia membuka semula sempadannya kepada pengembara yang telah lengkap vaksinasi pada April 2022. Berita itu, yang diumumkan pada 8 Mac, disambut baik oleh industri dengan kekerapan penerbangan yang meningkat, promosi tambang penerbangan, siri pengambilan pekerja dan pengembangan rangkaian yang pelbagai. Terdapat juga banyak pusingan perbincangan dengan pihak berkuasa. Dalam tempoh sebulan selepas pembukaan semula, pergerakan penumpang di Lapangan Terbang Antarabangsa Kuala Lumpur (KLIA) meningkat sebanyak 1,088.2 peratus tahun ke tahun kepada 1.98 juta penumpang, terdiri daripada 898,000 penumpang antarabangsa dan 1.08 juta penumpang domestik.Menurut pengendali lapangan terbang, Malaysia Airports Holdings Bhd (MAHB), sejumlah 55 daripada 89, atau 62 peratus daripada syarikat penerbangan asing menyambung semula operasi di semua lima lapangan terbang antarabangsa di Malaysia sehingga 15 Sept.Langkah menyambung semula operasi yang aktif oleh syarikat penerbangan asing di laluan antarabangsa menyumbang kepada pergerakan penumpang yang menggalakkan, mencatatkan peningkatan lebih enam kali ganda di seluruh rangkaian MAHB di Malaysia pada separuh pertama 2022 berbanding tempoh sama pada 2021.Syarikat penerbangan tambang rendah AirAsia menyambung semula 45 laluan dan menambah tiga laluan baharu -- Pulau Pinang-Bali, Pulau Pinang-Phnom Penh dan Sibu-Singapura -- manakala syarikat gabungannya AirAsia X melaksanakan semula 10 laluan. Faktor muatan penumpang kumpulan itu pada masa ini sebanyak 86 peratus daripada paras sebelum COVID. Syarikat penerbangan nasional Malaysia Airlines Bhd (MAB) meningkatkan kekerapan ke London, Bangkok dan Phuket di Thailand serta Sydney dan Perth di Australia selain memulihkan perkhidmatan komersial berjadual ke New Delhi, Bangalore, Mumbai, Chennai dan Hyderabad di India.Sehingga 10 Nov, faktor muatan MAB sebanyak 76 peratus daripada paras sebelum COVID dan akan mencecah 82 peratus pada akhir tahun.

(Sektor penerbangan catat kemajuan baik pada 2022)

Trafik Penumpang TinggiPerjalanan udara menyaksikan pemulihan yang kukuh pada separuh pertama 2022 dengan trafik penumpang meningkat daripada purata 2.90 juta dalam tempoh Januari-April 2022 kepada purata 4.79 juta dalam tempoh Mei-Jun 2022, hanya dua bulan.Menurut MAHB baru-baru ini, trafik penumpang di rangkaian lapangan terbangnya, termasuk aset milik penuh di Turki, Lapangan Terbang Antarabangsa Sabiha Gokcen Istanbul, meningkat dengan baik kepada 8.3 juta penumpang pada Oktober 2022, mencecah 71.1 peratus daripada paras pada Oktober 2019.Daripada jumlah tersebut, trafik Malaysia menyumbang 5.48 juta atau 65 peratus penumpang pada Oktober 2022, didorong oleh kelonggaran yang progresif untuk protokol perjalanan di rantau ini dan disokong oleh kekerapan tambahan oleh syarikat penerbangan dan pengenalan laluan baharu.Secara keseluruhannya, kumpulan itu mencatatkan 40.67 juta pergerakan penumpang dalam rangkaiannya di seluruh negara dalam tempoh 10 bulan pertama 2022, dengan KLIA menyumbang sejumlah 18.82 juta penumpang.Permintaan yang meningkat untuk perjalanan udara di Malaysia dan Asia Pasifik menyumbang kepada aliran meningkat dalam permohonan Hak Trafik Udara (ATR), kata Pengerusi Eksekutif Suruhanjaya Penerbangan Malaysia (MAVCOM) Datuk Seri Saripuddin Kasim.Suruhanjaya itu menerima sejumlah 38 permohonan ATR pada suku ketiga, meningkat 18.8 peratus berbanding suku tahun sebelumnya dan lonjakan yang ketara sebanyak 81 peratus berbanding tahun lepas.Sebahagian besar permohonan ATR ialah untuk destinasi di Asia Pasifik dengan 11 permohonan untuk laluan ASEAN, sembilan untuk Asia yang lebih luas dan empat untuk destinasi Australasia.“Kami optimis industri penerbangan negara akan terus mencapai pemulihan yang progresif,” katanya pada 8 Nov. Kualiti berbanding KuantitiLonjakan mendadak untuk permintaan perjalanan udara menyebabkan gangguan di Malaysia dan di tempat lain berikutan syarikat penerbangan tidak dapat memenuhi permintaan disebabkan masalah dalam perkhidmatan penyelenggaraan, pembaikan dan baik pulih serta kekurangan kakitangan yang amat serius.Sehubungan itu, penumpang terpaksa berdepan dengan antara lainnya, pembatalan penerbangan dan penjadualan semula, kesesakan di lapangan terbang dan kelewatan bagasi.Sepanjang separuh pertama 2022, sebanyak 1,251 aduan telah dilaporkan kepada MAVCOM dengan 99.1 peratus (1,240) daripadanya adalah berkaitan syarikat penerbangan dan 0.9 peratus (11) pula membabitkan lapangan terbang.Penjadualan semula penerbangan, pembatalan penerbangan serta tempahan dalam talian secara kolektif menyumbang kepada 46.1 peratus (577) daripada jumlah aduan yang diterima.Sebagai usaha untuk menambah jumlah pesawat, syarikat induk AirAsia, Capital A Bhd mempertimbangkan operasi melibatkan 300 pesawat dalam tempoh lima tahun akan datang daripada 205 pesawat pada masa ini.Syarikat penerbangan itu berhasrat untuk meneruskan penghantaran 362 unit Airbus 321neo mulai 2024.Bagi MAB pula, Ketua Pegawai Eksekutif kumpulan itu Kapten Izham Ismail dilaporkan berkata syarikat penerbangan tersebut mempertimbangkan untuk menambah dua kali ganda jumlah pesawat Boeing 737 MAX kepada 50 sebagai tambahan kepada 25 tempahan sedia ada.Beliau berkata MAB mempunyai ruang untuk 25 lagi pesawat berbadan sempit berikutan pelan pembangunan pesawat jangka panjang kumpulan yang menjangkakan operasi melibatkan sekurang-kurangnya 50 pesawat berbadan sempit menjelang 2030.Kehadiran peserta baharu industriIndustri penerbangan tempatan turut mengalu-alukan kehadiran dua syarikat penerbangan baharu, MyAirline Sdn Bhd dan SKS Airways Sdn Bhd selepas pandemik.MAVCOM memberikan lesen perkhidmatan udara permulaan kepada MyAirline sekali gus membolehkan syarikat penerbangan tambang rendah itu untuk beroperasi sebagai syarikat penerbangan penuh di negara ini selama 12 bulan sehingga 14 Nov 2023.MyAirline memulakan penerbangan sulungnya dari Kuala Lumpur ke Lapangan Terbang Antarabangsa Kota Kinabalu (KKIA) bermula 1 Disember menggunakan pesawat Airbus A320-200. Ia bercadang membeli 50 pesawat dalam masa lima tahun akan datang.Satu lagi syarikat penerbangan komersial terkini adalah SKS Airways yang memulakan penerbangan pertamanya ke Pulau Pangkor pada 25 Januari menerusi pesawat turboprop DHC6-300 Twin Otter. Ia akan menumpukan kepada penerbangan domestik jarak dekat ke destinasi bertempat di pulau untuk menghubungkan Malaysia dan di luar, dalam ASEAN dan selatan China.Sementara itu, Malindo Air telah melaksanakan penjenamaan semula dan kini dikenali sebagai Batik Air.Penarafan Kategori 1 diterima kembaliPengembalian penarafan Penilaian Keselamatan Penerbangan Antarabangsa (IASA) kepada Kategori 1 oleh Pentadbiran Penerbangan Persekutuan (FAA) Amerika Syarikat (AS) pada 1 Oktober telah menjadi satu rangsangan kepada Malaysia.Penafaran itu yang diterima kembali selepas tiga tahun FAA menurunkan kedudukan Malaysia kepada Kategori 2 pada 2019 akan mengukuhkan kedudukan negara sebagai hab penerbangan serta sebagai peluang kepada syarikat penerbangan tempatan untuk mencapai rangkaian destinasi global lebih luas terutamanya di AS.Pengarah Urusan MAHB Datuk Iskandar Mizal Mahmood berkata pelbagai perkembangan positif berkenaan setakat ini sungguh membanggakan memandangkan ia berlaku ketika industri penerbangan negara berusaha menangani kesan selepas pandemik.“Pengembalian penarafan itu akan meningkatkan keyakinan global terhadap kualiti perkhidmatan navigasi udara kita.“Dari perspektif lapangan terbang, ia akan membantu usaha pemasaran kami untuk menarik lebih banyak syarikat penerbangan beroperasi di Malaysia, justeru meningkatkan kesalinghubungan rangkaian dan potensi hab negara ini,” katanya.Dalam usaha untuk memperkasakan industri pelancongan negara, MAHB dan AirAsia saling bersetuju untuk menyelesaikan pertikaian undang-undang mereka secara baik.Apakah yang diharapkan pada 2023?Berdasarkan momentum pemulihan trafik penumpang dijangka berterusan sehingga tahun baharu, terdapat jangkaan kepada tambang lebih murah, pengenalan kepada laluan baharu dan aktiviti pemasaran yang meluas dalam kalangan syarikat penerbangan.Bagi melindungi penumpang serta hak mereka, MAVCOM telah mencadangkan pindaan kepada Kod Perlindungan Pengguna Penerbangan Malaysia (MACPC) termasuk perlindungan berkaitan bayaran balik, hak-hak penumpang, pas perjalanan serta penerbangan dibatalkan yang dikeluarkan daripada sistem tempahan syarikat penerbangan.Sejak MACPC dikuatkuasakan pada 2016, syarikat penerbangan dikehendaki membayar balik kepada pengembara bagi penerbangan yang dibatalkan atau sekiranya perubahan penerbangan adalah ketara. Bagaimanapun, kaedah pembayaran balik -- sama ada dalam bentuk kredit atau baucar perjalanan -- adalah berbeza, bergantung kepada syarikat penerbangan.Dalam kertas rundingan yang dikeluarkan pada 19 Oktober, MAVCOM turut menyarankan syarikat penerbangan untuk menawarkan bayaran balik dengan kaedah pembayaran asal sekiranya tidak dapat melaksanakan perkhidmatan seperti dijanjikan jika berlaku krisis kewangan seperti langkah penstrukturan semula hutang, pembubaran atau isu pelesenan.MAVCOM menyasarkan pelaksanaan MACPC yang telah ditambah baik pada suku pertama 2023.- BERNAMA


2022: Tahun mencabar buat sektor tenaga dan makanan

KUALA LUMPUR, 11 Disember-Tahun 2022 dilihat sebagai tahun amat mencabar berikutan krisis tenaga dan makanan yang semakin meruncing sehingga menaikkan kadar inflasi global dan membawa kepada risiko kemelesetan.Krisis meliputi perubahan iklim, pandemik COVID-19 dan konflik akibat peperangan Russia-Ukraine.Dalam Laporan Tinjauan Ekonomi Dunia untuk Oktober 2022, Tabung Kewangan Antarabangsa (IMF) mengunjurkan inflasi global meningkat kepada 8.8 peratus tahun ini.

Ini dilihat hampir dua kali ganda daripada 4.7 peratus yang dicatatkan pada 2021 tetapi akan menurun kepada 6.5 peratus pada 2023 dan kepada 4.1 peratus menjelang 2024.Sementara itu, Industri tenaga seperti semua industri lain, beroperasi dalam persekitaran yang tidak menentu. Di peringkat global, harga minyak meningkat berikutan perang Russia-Ukraine.Selain itu, sebarang perubahan yang berlaku di Eropah Timur, kedua-dua harga minyak dan gas akan didagangkan lebih rendah.


MITI komited pastikan Malaysia kekal destinasi pelaburan utama di Asia Tenggara

KUALA LUMPUR, 10 Disember - Kementerian Perdagangan Antarabangsa dan Industri (MITI)komited memastikan Malaysia kekal destinasi pelaburan utama di Asia Tenggara.Menterinya, Tengku Datuk Seri Zafrul Abdul Aziz berkata, negara juga harus lebih berdaya saing bagi menyokong rantaian bekalan serantau dan global.Beliau berharap sesi libat urus bersama peserta industri akan turut menyumbang kepada kemaslahatan ekonomi dan mengekalkan momentum pertumbuhan negara.

Menerusi hantaran di Facebooknya, Tengku Zafrul memaklumkan, beliau mengadakan pertemuan dengan Dewan Perdagangan dan Industri Jepun, Malaysia dan Konsortium Syarikat Pertengahan Malaysia.Terdahulu, beliau turut hadir dalam perbincangan bersama Dewan Perniagaan Amerika Malaysia dan Persekutuan Pekilang-Pekilang Malaysia.Selain mendapatkan maklumbalas mengenai kesesuaian dasar, kedua-dua pihak berbincang mengenai usaha meningkatkan perdagangan antarabangsa, pelaburan dan pembangunan industri.


Ringgit dijangka berada dalam jajaran kecil berikutan mesyuarat FOMC

KUALA LUMPUR, 10 Disember - Ringgit dijangka diniagakan dalam jajaran kecil pada minggu hadapan berikutan langkah pelabur yang agak berhati-hati menjelang mesyuarat Jawatankuasa Pasaran Terbuka Persekutuan (FOMC) Amerika Syarikat (AS), kata seorang penganalisis. Pengarah Urusan SPI Asset Management Stephen Innes percaya pelabur agak skeptik tentang prospek ekonomi global dan pembukaan semula China mungkin tidak mengimbangi kebimbangan kemelesetan global. "Pada pandangan saya, berita baiknya ialah jangkaan inflasi AS akan berkurangan selain Indeks Harga Pengguna (IHP) pada minggu akan datang diramal menyokong pandangan itu jika ia diumumkan lebih lemah, yang boleh mempercepatkan penjualan dolar US secara besar-besaran," katanya kepada Bernama. Bagaimanapun, beliau memberitahu susulan yang lebih positif mungkin dapat dilihat selepas pengeluaran data CPI AS dan apabila Rizab Persekutuan turun kepada 50 mata asas pada minggu hadapan."Ini mungkin akan menyokong ringgit untuk diniagakan antara paras 4.3850 dan 4.4150," katanya.

Bagi minggu yang baru berakhir, mata wang tempatan diniagakan kebanyakannya lebih rendah sepanjang minggu berikutan kebimbangan yang semakin bertambah mengenai peningkatan kes Omicron di China, kerisauan mengenai prospek ekonomi global serta sentimen berwaspada menjelang mesyuarat FOMC pada minggu hadapan. Dari minggu ke minggu, ringgit melemah berbanding dolar US kepada 4.4010/4080 daripada 4.3835/3925 yang disaksikan semasa Jumaat sebelumnya. Mata wang tempatan itu diniagakan kebanyakannya rendah berbanding sekumpulan mata wang utama. Ia jatuh berbanding dolar Singapura kepada 3.2545/2601 daripada 3.2463/2535, rendah berbanding euro pada 4.6466/6540 daripada 4.6136/6231 dan agak tidak bermaya berbanding pound Britain pada 5.3908/3994 daripada 5.3781/3892. Bagaimanapun, ia lebih kukuh berbanding yen Jepun kepada 3.2315/2369 daripada 3.2698/2768 yang dicatatkan seminggu sebelum ini. - BERNAMA


AirAsia Kemboja mula operasi tahun hadapan

PHNOM PENH, 10 Disember - Syarikat penerbangan tambang murah, Capital A Berhad melalui AirAsia Aviation Group Limited (AAAGL) menandatangani Perjanjian Usahasama (JV) dengan Sivilai Asia untuk menubuhkan AirAsia Kemboja.Usahasama yang melibatkan nilai pelaburan keseluruhan berjumlah AS$25 juta itu dijangka mula beroperasi pada hujung tahun 2023, tertakluk kepada kelulusan kawal selia yang berkaitan.Ketua Pegawai Eksekutif Capital A, Tan Sri Tony Fernandes berkata syarikat penerbangan baharu itu akan memperkukuh lagi jenama AirAsia di Kemboja dan Indochina.

"Tiga tahun lepas ialah tentang kelangsungan hidup... bukan pertumbuhan. Tahun 2022 dan separuh pertama 2023 ialah mengenai pengoperasian semula pesawat kami dan juga memulakan semula operasi."Untuk separuh kedua 2023, kita akan mula berkembang. Ramai sebenarnya hendak melancong dalam masa dua tahun itu tetapi tidak boleh. Jadi apa juga yang berlaku termasuk geopolitik, ekonomi...saya rasa tahun 2023 masih tahun yang baik," Beliau berkata demikian dalam sidang media selepas upacara menandatangani JV dan pengumuman rasmi AirAsia Kemboja, di sini, semalam.Perjanjian Usahasama itu ditandatangani oleh Tony dan Pengarah Sivilai Asia, Vissoth Nam.Tambah Tony, Kemboja ialah negara Asean kelima syarikat tersebut meneruskan usaha sebagai penyedia perkhidmatan penerbangan penumpang dan kargo nombor satu rantau ini, serta memacu pertumbuhan ekonomi bagi negara serantau.Menurutnya, empat yang lain adalah AirAsia Malaysia, AirAsia Thailand, AirAsia Filipina dan AirAsia Indonesia.


Pasaran getah diniagakan dalam jajaran kecil tetapi menaik minggu hadapan

KUALA LUMPUR, 10 Disember - Pasaran getah Malaysia dijangka diniagakan dalam jajaran kecil tetapi cenderung menaik pada minggu hadapan di tengah-tengah sentimen pasaran yang menggalakkan. Bekas Presiden Persatuan Pengeluar Sarung Tangan Getah Malaysia Denis Low berkata permintaan getah kering mungkin menerima permintaan yang lebih baik pada minggu-minggu akan datang manakala lateks pukal dijangka berada dalam keadaan yang sama."Bagaimanapun, jika hujan berterusan pada musim tengkujuh yang sedang berlaku, ia akan terus menjejaskan aktiviti menoreh getah," katanya kepada Bernama. Beliau menambah mungkin terdapat beberapa aktiviti penstokan selepas turun naik dolar US mempengaruhi faktor yang merangsang pegangan stok.Tambahan pula, usaha China untuk mengurangkan dasar COVID-19 yang ketat, akan menggalakkan pembangunan ekonomi dan perdagangannya."Apabila berlaku pergerakan orang ramai dan industri, ia membantu meningkatkan penggunaan getah dan menaikkan harga getah di pasaran," katanya.

Seorang peniaga lain memberitahu getah Malaysia akan terus menjejaki prestasi pasaran niaga hadapan getah serantau, kekuatan ringgit berbanding dolar US dan penanda aras harga minyak mentah. Bagi minggu yang baru berakhir, pasaran getah diniagakan kebanyakannya lebih tinggi menjejaki pasaran niaga hadapan getah serantau termasuk keuntungan dalam penanda aras harga minyak mentah.Berasaskan mingguan, harga fizikal rujukan Lembaga Getah Malaysia (MRB) bagi SMR 20 menambah 25 sen kepada 604.5 sen sekilogram manakala lateks pukal naik satu sen kepada 465.5 sen sekilogram.Pada 5 petang semalam, harga penutup MRB untuk SMR 20 ialah 606.5 sen sekilogram manakala lateks pukal berada pada 466.5 sen sekilogram. - BERNAMA


Bilangan penganggur turun ke paras terendah

KUALA LUMPUR, 9 Disember- Pengangguran menurun ke paras terendah sejak pandemik COVID-19 melibatkan 602,000 individu pada Oktober lalu.Berdasarkan Survei Tenaga Buruh Jabatan Perangkaan Malaysia, prestasi tenaga buruh yang optimistik pada bulan tersebut mencerminkan asas ekonomi yang stabil, hasil aktiviti ekonomi dan sosial yang berterusan.

Justeru, lebih banyak tenaga buruh diperlukan dalam pasaran bagi menyokong keseluruhan aktiviti perniagaan yang menggalakkan.Bilangan tenaga buruh terus meningkat pada tempoh dikaji, meningkat 0.2 peratus kepada 16.68 juta orang berbanding bulan sebelumnya.Kadar pengangguran pada bulan berkenaan pula kekal pada 3.6 peratus.Mengikut sektor ekonomi, perkhidmatan terus mencatat peningkatan dalam bilangan penduduk bekerja, terutama perkhidmatan makanan dan minuman; perdagangan borong dan runcit serta Kewangan, insurans serta takaful.Secara keseluruhan, aktiviti ekonomi dan sosial yang semakin rancak serta peningkatan berterusan dalam jumlah ketibaan pelancong menjelang akhir 2022 akan mendorong pertumbuhan ekonomi negara.Susulan ramalan prestasi ekonomi dan perniagaan yang optimistik, pasaran buruh dijangka bertambah baik pada tempoh akan datang.


PERNAS peruntuk RM8 juta bagi 16 francais tahun 2023

SELANGOR, 9 Disember- Sebanyak RM8 juta diperuntukkan dengan sasaran 16 outlet francais yang baharu menjelang tahun hadapan.Pengerusi Perbadanan Nasional Berhad (PERNAS), Datuk Seri Hasni Mohammad berkata, sasaran itu dibuat berdasarkan peningkatan sebanyak 50 peratus hasil jualan keseluruhan outlet francais tahun ini.

(Pengerusi Perbadanan Nasional Berhad (PERNAS), Datuk Seri Hasni Mohammad)

PERNAS setakat ini telah meluluskan pembiayaan sebanyak RM13 juta kepada 45 orang usahawan francais bagi memulakan perniagaan."Ini merupakan francaisee yang dibiayai..yang dilatih dan dibimbing oleh PERNAS dan kita ingin melihat pada tahun 2023 ini 16 lagi outlet dapat dibuka kerana PERNAS akan menyediakan peruntukan sebanyak RM8 juta untuk tujuan 16 outlet yang baru itu," katanya pada Majlis Pembukaan Outlet ke-44 Gloria Jean's Coffees GJC di Serdang hari ini.Jelasnya, PERNAS dalam usaha mendapatkan tadbir urus geran pembangunan dari pihak kementerian bagi memperkasakan pembangunan industri francais di negara ini.


Bursa Malaysia meningkat pada sesi awal

KUALA LUMPUR, 9 Disember - Bursa Malaysia meningkat ketika memulakan dagangan hari ini dan bergerak menjejaki prestasi semalaman Wall Street yang lebih positif.Pada pukul 9.18 pagi, indeks petunjuk utama FTSE Bursa Malaysia KLCI (FBM KLCI) itu naik 4.78 mata kepada 1,470.71 daripada paras 1,465.93 pada akhir dagangan semalam.Pasaran dibuka menokok 1.97 mata kepada 1,467.90.Di pasaran secara meluas, kaunter untung mengatasi rugi iaitu 246 berbanding 143 manakala 267 kaunter lain tidak berubah, 1,599 tidak diniagakan dan 12 lain digantung dagangannya.Jumlah dagangan sebanyak 485.12 juta unit bernilai RM142.49 juta.Dalam pada itu, Rakuten Trade Sdn Bhd berkata prestasi positif ekuiti AS dijangka turut mempengaruhi indeks petunjuk utama berada dalam jajaran 1,460-1,475, hari ini.

"Prestasi sektor pembinaan agak memberangsangkan sejak akhir-akhir ini yang boleh menjadi penggerak aliran perkembangan positif di masa depan," katanya dalam nota penyelidikan hari ini. Saham wajaran tinggi menyaksikan Maybank dan Public Bank masing-masing naik satu sen kepada RM8.63 dan RM4.42; CIMB meraih dua sen kepada RM5.63; TNB menokok 15 sen kepada RM9.30 manakala IHH Healthcare meraih lima sen kepada RM5.90.Selain itu, Digi, Hong Leong Bank dan Petronas Chemicals pula tidak berubah masing-masing pada RM3.85, RM20.44 dan RM8.40 Bagi saham aktif, Sapura Energy dan MQ Technology menokok setengah sen kepada 4.5 sen dan 5.5 sen manakala Icon Offshore naik satu sen kepada sembilan sen, Infomina melonjak 11 sen kepada RM1.20, dan AHB Holdings, Yew Lee Pacific, Reservoir Link serta Ni Hsin tidak berubah pada 14 sen, 32 sen, 42 sen dan 15.5 sen. Di papan indeks, Indeks FBM Emas menokok 33.08 mata kepada 10,557.69, Indeks FBMT 100 meningkat 32.55 mata kepada 10,261.20, Indeks FBM Emas Shariah naik 37.44 mata kepada 10,726.71, FBM 70 menambah 37.81 mata kepada 12,876.94 dan FBM ACE meningkat 26.51 mata kepada 5,528.53.   Bagi sektor pula, Indeks Perladangan naik 6.88 mata kepada 6,739.67, Indeks Perkhidmatan Kewangan menambah 32.04 mata kepada 16,451.86, Indeks Produk dan Perkhidmatan Perindustrian sebaliknya susut 0.08 mata kepada 180.35 manakala Indeks Tenaga turun 2.48 mata kepada 772.63. -BERNAMA


Pemain industri PMKS perlu optimum penggunaan teknologi dalam perniagaan

KUALA LUMPUR, 9 Disember- Pemain industri Perusahaan Mikro, Kecil dan Sederhana (PMKS) perlu meningkatkan ilmu, memanfaatkan inovasi dan mengoptimumkan penggunaan teknologi dalam perniagaan. Pengarah Pusat Keusahawanan dan Pembangunan Pelajar Universiti Malaya, Prof. Madya Dr. Aida Idris berkata menerusinya, ia bukan sahaja berupaya meningkatkan produktiviti malah mewujudkan kepelbagaian dalam produk jualan. Beliau berkata penggunaan teknologi Revolusi Industri 4.0 penting untuk meningkatkan keupayaan syarikat agar lebih berdaya saing sekali gus mampu bergerak seiring kemajuan teknologi.

(Pengarah Pusat Keusahawanan dan Pembangunan Pelajar Universiti Malaya, Prof. Madya Dr. Aida Idris)

"PMKS perlu terus menimba ilmu dan aplikasi teknologi supaya boleh mempelbagaikan. Kita tidak mahu PMKS kita tertumpu dan bersaing dalam industri yang sama. "Semasa usahawan ingin mencari idea baru untuk memulakan perniagaan, mereka seharusnya menimba ilmu terlebih dahulu bagaimana hendak menyediakan pelan perniagaan yang kukuh."Dalam proses menyediakan pelan peniagaan, banyak teknik-teknik boleh dipelajari untuk memastikan setiap produk atau perkhidmatan yang ditawarkan ada permintaan atau tidak", katanya.Beliau berkata demikian ketika ditemu bual secara maya menerusi sebuah rancangan terbitan RTM.


Ringgit mengukuh sedikit berbanding Dolar AS pada sesi awal

KUALA LUMPUR, 9 Disember- Ringgit dibuka meningkat sedikit berbanding dolar Amerika Syarikat (AS) selepas unit negara maju itu susut akibat faktor risiko serta prestasi ekuiti yang lebih baik biarpun tiada sebarang pemangkin baharu ketika ini.Kalangan penggiat pasaran sebaliknya menunggu keputusan dasar monetari pihak Rizab Persekutuan AS (Fed) dan Bank Pusat Eropah pada minggu depan bagi mendapatkan petunjuk baharu, kata penganalisis.Pada 9 pagi ini, ringgit meningkat kepada 4.3925/3985 berbanding dolar AS daripada 4.3960/4000 pada akhir urus niaga semalam.Pengarah Urusan SPI Asset Management Stephen Innes berkata ringgit dijangka diniagakan lebih baik dalam senario mesra risiko berikutan data Tuntutan Pengangguran AS yang dikeluarkan semalam menunjukkan pasaran tenaga kerja AS yang perlahan.“Berikutan itu, perkembangan ini adalah positif dari segi sentimen risiko kerana kurangnya permintaan terhadap dolar AS. Pada masa sama, tukaran asing Asia terus memanfaatkan sentimen pembukaan semula China dan saya menjangkakan ringgit adalah antara mata wang yang mendapat sambutan pada 2023,” katanya kepada Bernama.Peniaga ActivTrades Dyogenes Rodrigues Diniz pula berkata dolar AS mencatat perubahan kecil berbanding ringgit berikutan kekurangan arah pada masa ini.Menurutnya, dari sudut teknikal, dolar AS kini dalam peringkat sokongan dengan Indeks Kekukuhan Relatif (RSI) berada pada 26.94 berbanding ringgit.“Sebarang angka di bawah 30 dalam RSI itu cenderung menunjukkan bahawa penjual menekan harga terlalu rendah. Terdapat kemungkinan bahawa dolar AS akan bergerak sehingga ke paras 4.5000 berbanding ringgit dalam beberapa hari lagi,” katanya.Dalam pada itu, ringgit diniagakan rendah berbanding kumpulan mata wang utama pada pagi ini.Ringgit rendah berbanding pound Britain kepada 5.3755/3829 daripada 5.3504/3552 dan susut berbanding euro kepada 4.6385/6448 daripada 4.6127/6169, semalam.Unit tempatan itu juga susut berbanding dolar Singapura kepada 3.2482/2531 daripada 3.2381/2415 dan rendah berbanding yen Jepun kepada 3.2142/2190 daripada 3.2090/2121, sebelum ini.- BERNAMA


MIDA meterai MOU bersama CREST, Dassault Systemes

KUALA LUMPUR, 8 Disember- Lembaga Pembangunan Pelaburan Malaysia (MIDA) memeterai perjanjian kerjasama (MOU) dengan syarikat CREST dan Dassault Systemes.Kerjasama bertujuan membekalkan solusi pengurusan sumber perniagaan melalui pengaplikasian revolusi industri (IR 4.0) menyasarkan perusahaan kecil sederhana (PKS). Ketua Pegawai Eksekutifnya, Datuk Wira Arham Abdul Rahman percaya inisiatif tersebut mampu membantu meningkatkan daya saing PKS tempatan di peringkat global . "Objektif kita adalah agar perusahaan kecil sederhana dapat meningkatkan keupayaan mereka daripada segi teknologi."Agar mereka bersedia masa kini dan hadapan untuk menjadikan mereka sebagai sebahagian rantaian bekalan, membekalkan servis kepada multinasional dan syarikat tempatan yang besar," katanya.Beliau ditemui RTM pada majlis yang berlangsung, di sini.


Bursa Malaysia dibuka bercampur-campur

KUALA LUMPUR, 8 Disember - Bursa Malaysia dibuka bercampur-campur hari ini berikutan kekurangan momentum belian. Pada pukul 9.22 pagi, petunjuk pasaran FTSE Bursa Malaysia KLCI (FBM KLCI) naik 1.43 mata kepada 1,468.31 daripada 1,466.88 pada Rabu.Saham pandu pasaran dibuka rendah 0.49 mata kepada 1,467.37.    Dalam pasaran secara menyeluruh, kaunter rugi mengatasi kaunter untung sebanyak 229 berbanding 208 manakala 269 kaunter tidak berubah, 1,549 tidak diniagakan dan 11 yang lain digantung.Jumlah dagangan sebanyak 454.02 juta unit bernilai RM146.66 juta.Dalam nota penyelidikan hari ini, Malacca Securities Sdn Bhd berkata ia percaya bahawa tumpuan adalah pada pembentangan semula Bajet 2023, menyatakan peniaga akan memantau langkah kerajaan untuk menangani kos sara hidup yang tinggi.

“Pelabur mungkin memilih saham perbankan pada bulan aktiviti memperelokkan akaun selain mencari saham pengguna yang defensif untuk diperoleh di bawah persekitaran yang mencabar ini,” menurut firma broker itu.Katanya saham pelancongan juga mungkin menjadi perhatian selepas China melonggarkan langkah-langkah COVID-19 sifarnya manakala sektor teknologi dijangka mencatatkan jualan berikutan pelabur mungkin berada dalam sentimen mengelak risiko dengan ketidaktentuan global.Dalam kalangan saham wajaran tinggi, Public Bank menambah satu sen kepada RM4.43, TNB melonjak 10 sen kepada RM9.17 dan Hong Leong Bank naik 14 sen kepada RM20.48 manakala Maybank tidak berubah pada RM8.65, Petronas Chemicals berkurangan 10 sen kepada RM8.45 dan CIMB merosot dua sen kepada RM5.64.Daripada saham aktif, Sarawak Consolidated meningkat satu sen kepada 18.5 sen, Comintel menambah 19 sen kepada 88 sen dan Borneo Oil naik setengah sen kepada 2.5 sen manakala KNM tidak berubah pada lima sen dan AHB Holdings merosot 2.5 sen kepada 16 sen. Di papan indeks, Indeks FBM Emas menambah 3.71 mata kepada 10,547.37, Indeks FBMT 100 naik 8.32 mata kepada 10,253.84, Indeks FBM Emas Shariah meningkat 11.34 mata kepada 10,698.40, FBM 70 menokok 3.62 mata kepada 12,904.94 dan FBM ACE naik 11.52 mata kepada 5,510.23.  Mengikut sektor, Indeks Perladangan naik 2.22 mata kepada 6,728.53 manakala Indeks Perkhidmatan Kewangan merosot 7.01 mata kepada 16,476.55, Indeks Produk Perindustrian dan Perkhidmatan berkurangan 0.85 mata kepada 180.52 dan Indeks Tenaga susut 5.75 mata kepada 782.64. -BERNAMA


Bursa Malaysia bercampur-campur pada tengah hari

KUALA LUMPUR, 8 Disember- Bursa Malaysia bercampur-campur semasa mengakhiri sesi pagi ini berikutan kekurangan minat belian yang kukuh. Pada rehat tengah hari, petunjuk pasaran FTSE Bursa Malaysia KLCI (FBM KLCI) menambah 0.10 mata kepada 1,466.98 daripada 1,466.88 pada Rabu. Saham pandu pasaran dibuka rendah 0.49 mata kepada 1,467.37 dan bergerak antara 1,462.59 dan 1,469.12 sepanjang sesi.Dalam pasaran secara menyeluruh, kaunter rugi mengatasi kaunter untung sebanyak 531 berbanding 302 manakala 345 kaunter tidak berubah, 1,077 tidak diniagakan dan 11 yang lain digantung.Jumlah dagangan sebanyak 1.88 bilion unit bernilai RM869.12 juta.Menurut Hong Leong Investment Bank, konsolidasi jangka pendek FBM KLCI akan diguna pakai berikutan pelabur menunggu lebih banyak petunjuk dasar daripada kerajaan perpaduan dan mengambil kira ketidaktentuan luaran yang didorong oleh inflasi dan kegelisahan mengenai kadar faedah.

“Selagi indeks dapat mengekalkan kedudukannya melebihi paras 1,454 atau menyokong aliran trend, kami terus optimis bahawa FBM KLCI akan dapat meneruskan momentum meningkatnya,” katanya dalam nota penyelidikan hari ini. Pada tengah hari, saham wajaran tinggi TNB naik 11 sen kepada RM9.18, Hong Leong Bank meningkat 12 sen kepada RM20.46 dan Digi menambah tujuh sen kepada RM3.82 manakala Public Bank tidak berubah pada RM4.42, Maybank dan CIMB, masing-masing merosot satu sen kepada RM8.64 dan RM5.65 serta Petronas Chemicals berkurangan 13 sen kepada RM8.42. Dalam kalangan saham aktif, Borneo Oil naik setengah sen kepada 2.5 sen manakala KNM tidak berubah pada lima sen, MQ Technology merosot 1.5 sen kepada lima sen, AHB berkurangan tiga sen kepada 15.5 sen dan Advance Synergy susut setengah sen kepada 17 sen. Di papan indeks, Indeks FBM Emas berkurangan 7.17 mata kepada 10,536.49, Indeks FBMT 100 merosot 4.78 mata kepada 10,240.74, Indeks FBM Emas Shariah susut 1.08 mata kepada 10,685.98, FBM 70 jatuh 27.97 mata kepada 12,873.35 dan FBM ACE merosot 39.90 mata kepada 5,458.81. Mengikut sektor, Indeks Perkhidmatan Kewangan berkurangan 11.62 mata kepada 16,471.94, Indeks Produk Perindustrian dan Perkhidmatan merosot 1.23 mata kepada 180.14, Indeks Perladangan naik 3.63 mata kepada 6,729.94 dan Indeks Tenaga susut 8.62 mata kepada 779.77.- BERNAMA


KUALA LUMPUR, 8 Disember - Ringgit dibuka tinggi berbanding dolar AS hari ini berikutan peningkatan mata wang Amerika Syarikat (AS) itu yang dilihat terhad dalam persekitaran minat untuk mengambil risiko yang lebih baik dalam kalangan peserta pasaran, kata penganalisis.Pada 9 pagi, unit tempatan berada pada 4.3915/3995 berbanding dolar AS daripada 4.3950/4000 pada Rabu.Pengarah Urusan SPI Asset Management Stephen Innes berkata jangkaan pasaran terhadap sekatan COVID-19 China yang longgar terus mengukuhkan Politburo China, yang telah mempercepatkan persediaannya untuk pembukaan semula secara sepenuhnya, sekali gus membantu menaikkan ringgit dengan lebih kukuh.“Langkah China untuk keluar daripada sifar-COVID akan memberi banyak manfaat kepada pengeksport barangan pengguna dan perkhidmatan pelancongan Asia ke China, justeru ringgit dan Baht Thailand akan mencatatkan prestasi yang baik dan ini akan menjadi faktor utama yang memacu prestasi pertukaran asing Asia pada 2023,” katanya kepada Bernama.Dalam perkembangan lain, katanya hasil 10 tahun AS merosot dengan ketara dan berdasarkan ringgit akan menerima impak daripada prestasinya, ini dilihat sebagai positif untuk peniaga tempatan.

Sementara itu, peniaga ActivTrades Dyogenes Rodrigues Diniz berkata pelabur masih tidak pasti mengenai apa yang dapat dijangka daripada Rizab Persekutuan AS (Fed) dalam tempoh beberapa bulan akan datang.Katanya pelabur sedang menunggu data mengenai Tuntutan Pengangguran Awal AS dan Indeks Harga Pengeluar (IHPR) yang akan dikeluarkan yang boleh memberikan gambaran lanjut mengenai hala tuju pasaran.“Dari aspek teknikal, dolar AS masih menunjukkan Indeks Kekuatan Relatif (RSI) di bawah 30 berbanding ringgit, menunjukkan situasi lebihan jualan apabila pergerakan meningkat boleh bermula dalam tempoh beberapa hari akan datang,” katanya.Sementara itu, ringgit diniagakan rendah berbanding sekumpulan mata wang utama.Unit tempatan merosot berbanding pound kepada 5.3559/3656 daripada 5.3320/3381 pada Rabu dan rendah berbanding euro kepada 4.6111/6195 daripada 4.6055/6108 semalam.Ia berkurangan berbanding dolar Singapura kepada 3.2364/2428 daripada 3.2323/2365 pada Rabu dan susut berbanding yen Jepun kepada 3.2142/2205 daripada 3.1936/1974 sebelum ini. - BERNAMA


Nilai eksport negara dijangka lebih RM1.5 trilion tahun ini

KUALA LUMPUR, 7 Disember- Perbadanan Pembangunan Perdagangan Luar Malaysia (MATRADE) yakin sasaran nilai eksport lebih RM1.5 trilion untuk tahun ini berjaya dicapai. Ketua Pegawai Eksekutifnya, Datuk Mohd Mustafa Abdul Aziz berkata sasaran itu berdasarkan nilai RM1.3 trilion dicatat untuk tempoh Januari hingga Oktober.

(Ketua Pegawai Eksekutifnya, Datuk Mohd Mustafa Abdul Aziz berkata sasaran itu berdasarkan nilai RM1.3 trilion dicatat untuk tempoh Januari hingga Oktober)

"Nilai pencapaian sebenar tahun 2022, akan dimuktamad dan diumumkan awal tahun depan," katanya pada majlis perpisahan Pengerusi MATRADE, Tan Sri Dr. Halim Mohammad yang telah berkhidmat sejak 2018, di sini.Menggantikan Halim, Datuk Hazimah Zainuddin yang sebelum ini merupakan ahli lembaga pengarah MATRADE.


Kadar jangka pendek dijangka stabil

KUALA LUMPUR, 7 Disember - Kadar jangka pendek dijangka kekal stabil hari ini dengan langkah operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan sebanyak RM49.23 bilion dalam sistem konvensional dan RM35.97 bilion dalam dana Islam.Pada hari ini, bank pusat itu akan menjalankan dua tender pasaran wang konvensional bernilai RM1 bilion iaitu satu selama tujuh hari dan satu lagi selama 14 hari serta tender Program Komoditi Murabahah bernilai RM500 juta untuk tempoh 33 hari.BNM turut mengendalikan dua tender repo berbalik terdiri daripada RM610 juta untuk 182 hari dan RM300 juta untuk 365 hari.Bank pusat turut mengumumkan ketersediaan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.

Pada pukul 4.00 petang, BNM akan melaksanakan tender semalaman konvensional bernilai sehingga RM47.1 bilion dan tender semalaman Murabahah bagi RM34.3 bilion. - BERNAMA


Niaga hadapan KLIBOR dibuka tanpa diniagakan

KUALA LUMPUR, 7 Disember - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi dagangan awal hari ini. Pada 9.18 pagi, kontrak bulan semerta Disember 2022, Januari 2023, Februari 2023 dan Mac 2023 masing-masing pada 97.23.Jumlah dagangan dan kepentingan terbuka, masing-masing sifar. - BERNAMA


RMK12: Perlu pertumbuhan bidang baharu, sesuai situasi ekonomi semasa

PUTRAJAYA, 6 Disember- Proses penyediaan Kajian Separuh Penggal Rancangan Malaysia ke-12 (RMK12), memerlukan pertumbuhan bidang baharu, sesuai dengan situasi ekonomi semasa. Menurut Menteri Ekonomi, Rafizi Ramli, ia merangkumi fokus dalam inovasi, kreativiti, teknologi dan juga kerjasama antara agensi, kementerian dan pihak berkepentingan. "Aliran pendapatan akan dipastikan lebih mantap terutama dalam menghadapi ekonomi semasa. Seperti yang telah disebutkan dalam ucapan saya, kami berharap agar semuanya akan lebih berdaya saing dan bukan sekadar untuk mengukuhkan ekonomi, tetapi ianya boleh dilihat daripada pelbagai sudut," katanya di sini.Tambahnya, Malaysia tidak boleh terlalu bergantung kepada hasil berkaitan sumber asli atau berkaitan komoditi.Justeru, pelbagai pendekatan harus diguna pakai bagi memastikan projek dan program di bawah RMK12, menepati objektif, berdaya tahan dan menjamin aliran pendapatan negara.


Jualan Proton cecah 126,682 unit setakat tahun ini

KUALA LUMPUR, 6 Disember- Pengeluar kereta nasional, Proton Holdings Bhd (Proton) merekodkan jualan 126,682 unit kenderaan setakat Januari hingga November tahun ini.Jumlah tersebut mengatasi 114,708 unit kenderaan yang terjual pada keseluruhan tahun lalu.Bagaimanapun, jualan bagi November menyusut 13.1 peratus kepada 11,316 unit berbanding Oktober berikutan isu gangguan bekalan.Timbalan Ketua Pegawai Eksekutifnya, Roslan Abdullah yakin, jualan pada Disember akan kembali normal sekali gus kekal mencatat pertumbuhan jualan positif bagi empat tahun berturut-turut.Pengeluar kereta menetapkan sasaran jualan sebanyak 150,000 unit kenderaan untuk tahun ini.Sementara itu, Proton berharap dapat meningkatkan sumbangannya kepada ekonomi negara dengan melaksanakan lebih banyak pelaburan tempatan, jualan kenderaan dan pengembangan pasaran eksport menerusi pelancaran model baharu tahun depan.Dalam pada itu, Proton baru-baru ini meraikan pengeluaran enjin 1.5 TGDI ke-10,000 di barisan pemasangan enjin Tanjung Malim baharunya pada 1 Disember lepas.

Pencapaian tersebut hanya mengambil masa selama tujuh bulan selepas pengeluaran unit pertama pada April tahun ini.“Barisan enjin baharu Proton ini menjadi bukti ketabahan dan keazaman pekerja kami untuk mengatasi halangan dan mencapai matlamat.“Pada 2023, kami menyasarkan pengeluaran sebanyak 60,000 enjin yang akan digunakan dan merentasi beberapa model Proton,” kata Ketua Pegawai Eksekutif Proton, Li Chunrong.


Bursa Malaysia dibuka rendah

KUALA LUMPUR, 6 Disember- Bursa Malaysia rendah dalam dagangan awal hari ini, menjejaki prestasi semalaman Wall Street yang lemah. Pada pukul 9.28 pagi, petunjuk pasaran FTSE Bursa Malaysia KLCI (FBM KLCI) merosot 0.56 mata kepada 1,471.00 daripada 1,471.56 pada Isnin. Saham pandu pasaran dibuka rendah 2.57 mata kepada 1,468.99. Dalam pasaran secara menyeluruh, kaunter rugi mengatasi kaunter untung sebanyak 301 berbanding 229 manakala 295 kaunter tidak berubah 1,416 tidak diniagakan dan sembilan yang lain digantung.Jumlah dagangan sebanyak 729.65 juta unit bernilai RM226.56 juta.Dalam nota penyelidikan hari ini, Naib Presiden Rakuten Trade Sdn Bhd Thong Pak Leng berkata aktiviti belian mungkin wujud tidak lama lagi berikutan jualan baru-baru ini yang dilihat tidak wajar berdasarkan sekatan pergerakan COVID-19 terkini yang longgar di Shanghai dan Hangzhou dijangka terus menyokong pasaran serantau.“Oleh itu, kami menjangka indeks akan meningkat semula dan berada dalam julat 1,470-1,490 hari ini walaupun merosot di Wall Street semalaman,” katanya.Dalam kalangan saham wajaran tinggi, Petronas Chemicals meningkat dua sen kepada RM8.52, TNB naik enam sen kepada RM9.13, IHH Healthcare menambah lima sen kepada RM5.90 manakala Hong Leong Bank dan Press Metal, masing-masing meningkat dua sen kepada RM20.52 dan RM4.81.Maybank tidak berubah pada RM8.58, Public Bank merosot satu sen kepada RM4.43 dan CIMB berkurangan tiga sen kepada RM5.61.Daripada saham aktif, Dataprep naik 4.5 sen kepada 32 sen, Euro Holdings meningkat tiga sen kepada 14.5 sen, Sarawak Consolidated menambah 1.5 sen kepada 16.5 sen, MQ Technology tidak berubah pada tujuh sen dan Advance Synergy berkurangan setengah sen kepada 18.5 sen.

Di papan indeks, Indeks FBM Emas merosot 5.46 mata kepada 10,581.23, Indeks FBMT 100 berkurangan 4.45 mata kepada 10,274.68, Indeks FBM Emas Shariah susut 0.60 mata kepada 10,766.85 dan FBM 70 turun 7.76 mata kepada 12,939.41 manakala FBM ACE naik 25.70 mata kepada 5,448.87.Mengikut sektor, Indeks Perkhidmatan Kewangan merosot 12.36 mata kepada 16,433.49, Indeks Produk Perindustrian dan Perkhidmatan naik 0.42 mata kepada 181.98, Indeks Perladangan berkurangan 25.38 mata kepada 6,727.68 dan Indeks Tenaga susut 3.94 mata kepada 810.82. -BERNAMA


KUALA LUMPUR, 6 Disember- Ringgit dibuka rendah berbanding dolar AS hari ini berikutan mata wang Amerika Syarikat (AS) itu mengukuh didorong oleh data ekonomi AS yang kukuh.Pada pukul 9.02 pagi, unit tempatan merosot kepada 4.3780/3830 berbanding dolar AS daripada 4.3660/3715 pada Isnin.Data daripada Institute for Supply Management (ISM) yang dikeluarkan pada Isnin menunjukkan aktiviti industri perkhidmatan meningkat tanpa dijangka pada November.Ini berikutan pemulihan pekerjaan AS yang diumumkan pada Jumaat, membawa kepada spekulasi bahawa Rizab Persekutuan mungkin menaikkan kadar faedah lebih daripada unjuran baru-baru ini, kata seorang penganalisis.Pengarah Urusan SPI Asset Management Stephen Innes berkata ringgit dibuka rendah pagi ini dan boleh diniagakan sedikit defensif apabila saham AS merosot dan hasil bon melonjak selepas data perkhidmatan ISM yang kukuh menunjukkan aspek paling penting dalam ekonomi AS dan apabila inflasi hampir tidak berkurangan.Beliau berkata data ekonomi AS yang kukuh tanpa dijangka telah mewujudkan perubahan kecil dalam sentimen dolar AS yang lebih luas.“Oleh itu, dengan China mengambil peluang untuk membuka ekonomi selepas tiga tahun sekatan pergerakan, optimisme untuk membuka semula akan mengekalkan ringgit daripada terus rendah.“Walaupun kami menjangka pembukaan semula China akan menjadi sukar, bagaimanapun itu amat positif untuk ringgit,” katanya kepada Bernama.Sementara itu, ringgit diniagakan tinggi berbanding sekumpulan mata wang utama.

Unit tempatan naik berbanding pound kepada 5.3425/3486 daripada 5.3632/3700 pada Isnin dan mengukuh berbanding euro kepada 4.5991/6043 daripada 4.6087/6146 semalam.Ia turut meningkat berbanding dolar Singapura kepada 3.2281/2323 daripada 3.2379/2425 pada Isnin dan naik berbanding yen Jepun kepada 3.2038/2079 daripada 3.2291/2334 sebelum ini. -BERNAMA


Pasaran getah ditutup tinggi, jejaki kenaikan harga minyak mentah

KUALA LUMPUR, 5 Disember - Pasaran getah Malaysia ditutup tinggi pada Isnin, menjejaki kenaikan penanda aras minyak mentah, ditambah dengan sentimen pasaran yang lebih baik susulan optimisim meningkat mengenai unjuran pertumbuhan global dan permintaan komoditi yang lebih positif, kata peniaga.Harga minyak mentah dilaporkan meningkat secara ketara pada Isnin apabila lebih banyak bandar di China mula mengalami kelonggaran sekatan akibat pandemik, meningkatkan harapan untuk pembukaan semula sepenuhnya.Pada masa yang sama, harga minyak mentah meningkat selepas Pertubuhan Negara-negara Pengeksport Petroleum dan sekutunya (OPEC+) mengekalkan sasaran pengeluaran mereka dengan stabil menjelang larangan oleh Kesatuan Eropah dan had tertinggi harga minyak mentah Rusia sedang bermula, katanya.Ketika laporan ini ditulis, harga minyak mentah Brent meningkat 1.33 peratus kepada US$86.71 setong.“Data pekerjaan Amerika Syarikat (AS) yang lebih kukuh berbanding jangkaan juga menyokong sentimen itu. Majikan AS menggaji lebih ramai pekerja pada November dan menaikkan gaji, mengetepikan kebimbangan mengenai kemelesetan,” katanya.

Selain itu, penurunan selanjutnya telah dihadkan oleh petunjuk bercampur-campur dalam pasaran niaga hadapan getah serantau dan ringgit yang lebih tinggi berbanding dolar AS.Pada 5.05 petang, mata wang tempatan meningkat kepada 4.3600/3665 berbanding dolar AS daripada 4.3835/3925 ketika ditutup pada Jumaat lepas.Harga rujukan bagi getah fizikal oleh Lembaga Getah Malaysia (LGM) bagi Getah Mutu Malaysia 20 (GMM 20 ) meningkat satu sen kepada 585.5 sen sekilogram manakala susu getah pukal naik 1.5 sen kepada 465.0 sen sekilogram.Pada 5 petang, harga penutup oleh LGM bagi GMM 20 berada pada 591.0 sen sekilogram dan susu getah pukal pada 466.5 sen sekilogram. - BERNAMA


FBM KLCI turun selepas dibuka tinggi

KUALA LUMPUR, 5 Disember- Indeks utama Bursa Malaysia dibuka tinggi pada Isnin namun mengalami penurunan selepas itu berikutan kekurangan momentum belian yang kukuh dalam kaunter berkaitan indeks.Pada 9.25 pagi, FTSE Bursa Malaysia KLCI (FBM KLCI) yang menjadi penanda aras pasaran susut 8.52 mata kepada 1,473.28 daripada 1,481.80 ketika ditutup pada Jumaat minggu lepas.Indeks itu dibuka 0.28 mata lebih tinggi kepada 1,482.08.Terdapat 297 kaunter untung dan 249 kaunter rugi bagi keseluruhan pasaran selain, 297 kaunter tidak berubah, 1,398 kaunter tidak diniagakan dan sembilan yang lain digantung.Jumlah dagangan sebanyak 830.01 juta unit bernilai RM239.47 juta.Dalam nota penyelidikan hari ini, Rakuten Trade Sdn Bhd menjelaskan pihaknya menjangkakan minat belian kembali ke kaunter perbankan susulan penurunannya minggu lepas.“Berdasarkan pengumuman Kabinet baru-baru ini yang diterima dengan baik secara umum, kami berpandangan indeks mungkin mengalami pembalikan hari ini dengan kami mengunjurkan ia berada dalam aliran berjulat 1,480 hingga 1,500,” menurut firma pembrokeran itu.

Antara saham wajaran tinggi, Maybank susut empat sen kepada RM8.54, Public Bank dan CIMB masing-masing turun tiga sen kepada RM4.38 dan RM5.61, Petronas Chemicals kurang dua sen kepada RM8.50, TNB merosot 13 sen kepada RM8.25 dan IHH Healthcare tidak berubah pada RM5.83.Bagi saham aktif, MQ Technology naik 1.5 sen kepada tujuh sen, SMTrack menambah satu sen kepada 7.5 sen, Advance Synergy naik setengah sen kepada 18.5 sen dan Jiankun International meningkat 2.5 sen kepada 28.5 sen, manakala Icon Offshore dan Borneo Oil masing-masing mendatar pada 15.5 sen dan dua sen.Di papan indeks, Indeks FBM Emas turun 41.34 mata kepada 10,611.86, Indeks FBMT 100 susut 47.01 mata kepada 10,310.14, Indeks FBM Emas Syariah kurang 41.30 mata kepada 10,836.62 dan FBM 70 susut 9.43 mata kepada 13,061.76, manakala FBM ACE meningkat 45.31 mata kepada 5,411.20.Mengikut sektor. Indeks Perkhidmatan Kewangan merosot 87.77 mata kepada 16,358.65, Indeks Produk dan Perkhidmatan Perindustrian turun 0.50 mata kepada 181.32, Indeks Perladangan menguncup 18.79 mata kepada 6,789.06 namun Indeks Tenaga naik 12.12 mata kepada 812.23.- BERNAMA


Ringgit dibuka tinggi berbanding Dolar AS, disokong minat risiko lebih baik

KUALA LUMPUR, 5 Disember- Ringgit dibuka tinggi berbanding dolar Amerika Syarikat (AS) pada Isnin, memandangkan mata wang negara maju itu terus susut susulan kenyataan pegawai Rizab Persekutuan AS (Fed) yang cenderung untuk menurunkan kadar faedah serta peningkatan minat risiko, kata penganalisis.Pada 9.06 pagi, mata wang tempatan meningkat kepada 4.3750/3830 berbanding dolar AS daripada 4.3835/3925 ketika ditutup pada Jumaat minggu lepas.Pengarah Urusan SPI Asset Management, Stephen Innes berkata ringgit dibuka lebih kukuh pagi ini walaupun data pekerjaan AS dilaporan lebih positif.Beliau berkata ini menunjukkan pelabur mengabaikan satu data yang baik dan bersetuju bahawa dengan data ekonomi AS yang lemah sebagai isyarat bahawa Fed akan terpaksa mengurangkan kadar faedah pada 2023.

“Harga minyak mentah juga mencatatkan prestasi baik selepas mesyuarat Pertubuhan Negara-negara Pengeksport Petroleum (OPEC), yang membantu ringgit dari segi perspektif perdagangan.“Walaupun ringgit telah ketinggalan dari segi terma dagangan sepanjang tahun, ia kini sedang berusaha untuk seiring dengan pencepatan rancangan China untuk membuka semula ekonominya,” katanya kepada Bernama.Selain itu, Innes berkata risiko politik domestik juga telah reda sepenuhnya selepas pengumuman pembentukan Kabinet, dengan pelabur tempatan terus memberi tumpuan kepada anjakan penurunan Fed dan momentum pembukaan semula China, yang dijangka merangsangkan ringgit menjelang tahun baharu.“Mata wang Malaysia dan Thailand dijangka mendapat rangsangan yang besar pada separuh pertama tahun depan apabila pelancong China kembali,” katanya.Sementara itu, ringgit didagangkan bercampur-campur berbanding sekumpulan mata wang utama pada sesi pembukaan.Unit tempatan turun berbanding pound British kepada 5.3795/3893 daripada 5.3781/3892 ketika ditutup pada Jumaat minggu lepas serta rendah berbanding euro kepada 4.6143/6228 daripada 4.6136/6231.Bagaimanapun, ringgit meningkat berbanding yen Jepun kepada 3.2525/2587 daripada 3.2698/2768 minggu lepas dan naik berbanding dolar Singapura kepada 3.2415/2481 daripada 3.2463/2535.- BERNAMA


Perhalusi aspek undang-undang, dapatan kajian CBA berkaitan CPTPP

KUALA LUMPUR, 4 Disember- Dua aspek utama boleh diperhalusi berkaitan pelaksanaan Perjanjian Komprehensif dan Progresif bagi Perkongsian Trans-Pasifik (CPTPP).Menurut Ketua Pegawai Eksekutif Pusat Polisi dan Hal Ehwal Ekonomi Malaysia (PEACE), Dr Zokhri Idris, ia meliputi aspek undang-undang dan hasil dapatan daripada Kajian Analisis Kos-Faedah (CBA)."Saya berpandangan bahawa CPTPP ini perlu diberikan lebih perhatian oleh pihak yang berwajib khususnya kita ingin melihat status pindaan 19 jumlah pindaan undang-undang yang harus kita lakukan untuk meratifikasi CPTPP.Kita tidak tahu apakah status keseluruhan jumlah pindaan ini, adakah ia sudah dilakukan, tergantung atau sebagainya," katanya.

(Dr. Zokhri Idris, Ketua Pegawai Eksekutif PEACE)

Tambah beliau, dapatan terbaharu daripada CBA terutama manfaat dan kos yang diperoleh negara menerusi CPTPP juga perlu diperjelas agar tidak timbul sebarang isu kelak.Malaysia meratifikasi perjanjian perdagangan bebas itu susulan penyerahan surat cara ratifikasi oleh kerajaan kepada New Zealand, yang merupakan depositari bagi CPTPP pada 30 September lalu.


Dagangan dua hala UAE-Malaysia dianggar cecah AS$7 bilion menjelang akhir tahun

KUALA LUMPUR, 4 Disember- Perdagangan dua hala antara Malaysia dan Emiriah Arab Bersatu (UAE) dianggarkan mencecah lebih AS$7 bilion menjelang akhir tahun ini. Ia merupakan peningkatan luar biasa berbanding AS$5.4 bilion yang dicatat tahun lepas.Menurut kenyataan yang memetik Duta UAE ke Malaysia, Khalid Ghanim Alghaith, penyumbang tertinggi kepada peningkatan itu ialah petrokimia, barang kemas, mesin dan peralatan elektrik.Beliau berkata demikian ketika berucap pada majlis sambutan Hari Kebangsaan ke-51 UAE yang diadakan di Ibu Negara.Dalam ucapannya, Alghaith turut mengetengahkan 'Prinsip 50' yang akan menjadi panduan untuk masa depan UAE dalam tempoh 50 tahun akan datang.Beliau turut menyentuh mengenai perkembangan dan pencapaian negaranya dalam bidang ekonomi, sains dan teknologi serta diplomasi budaya.

(Khalid Ghanim Alghaith, Duta UAE ke Malaysia)

Dalam pada itu, Alghaith turut mengucapkan tahniah kepada Datuk Seri Anwar Ibrahim atas pelantikan sebagai Perdana Menteri Malaysia ke-10.Beliau berharap hubungan dua hala antara Malaysia dan UAE dapat dipertingkat lagi.Kedua-dua negara telah menjalin hubungan dua hala pada awal 1970-an, diikuti dengan pembukaan misi diplomatik Malaysia di Abu Dhabi pada 1983 dan Kedutaan UAE di Kuala Lumpur pada 1995.


KUALA LUMPUR, 3 Disember- Bursa Malaysia dijangka diniagakan tinggi minggu depan, menguji semula paras 1,500 berikutan sentimen yang lebih baik walaupun pasaran serantau tidak menentu, kata penganalisis.Naib Presiden Penyelidikan Ekuiti Rakuten Trade Sdn Bhd Thong Pak Leng menjangka FTSE Bursa Malaysia KLCI (FBM KLCI) akan diniagakan dalam julat 1,480-1,510.“Dari aspek teknikal, paras halangan segera pada 1,500, diikuti 1,530 manakala paras sokongan pada 1,470,” katanya kepada Bernama.Penganalisis Kanan Malacca Securities Sdn Bhd Kenneth Leong berkata tumpuan akan beralih kepada pengumuman tentatif data jualan runcit dan pengeluaran industri tempatan pada Jumaat depan (9 Dis 2022) serta pengumuman mengenai sidang Parlimen untuk meneruskan pembentangan semula Bajet 2023.“Pelabur turut memantau data kadar pengangguran AS yang akan dikeluarkan pada Jumaat (2 Dis). “Dari segi teknikal, FBM KLCI akan kekal mendatar dengan julat dagangan antara 1,465 dan 1,500,” kata Leong.Pada minggu dagangan yang pendek berikutan cuti umum yang baru berakhir, petunjuk pasaran FBM KLCI bergerak dalam dagangan yang kurang menggalakkan.Pasaran ditutup pada Isnin bersempena dengan cuti umum khas yang diumumkan oleh Perdana Menteri ke-10 Datuk Seri Anwar Ibrahim.FBM KLCI rendah pada Selasa berikutan aktiviti pengambilan untung didorong oleh sentimen global yang negatif berikutan bantahan terhadap sekatan COVID-19 yang ketat di China mewujudkan kebimbangan mengenai pemulihan kewangan global.Pasaran kemudiannya meningkat semula untuk ditutup tinggi pada Rabu dan Khamis berikutan aktiviti belian saham pada harga rendah sebelum menjadi suram pada Jumaat berikutan sentimen pelabur menjadi berhati-hati menjelang pengumuman mengenai barisan Kabinet baharu.Pada asas Jumaat kepada Jumaat, indeks utama merosot 4.74 mata kepada 1,481.80 daripada 1,486.54 pada Jumaat lepas.

(Bursa Malaysia dijangka diniagakan tinggi minggu depan berikutan sentimen lebih baik/Foto fail)

Di papan indeks, Indeks FBM Emas naik 76.41 mata kepada 10,653.20, Indeks FBMT 100 meningkat 57.46 mata kepada 10,357.15, FBM 70 melonjak 432.84 mata kepada 13,071.19, Indeks FBM Emas Shariah menambah 190.29 mata kepada 10,877.91 manakala FBM ACE naik 174.25 mata kepada 5,365.89.Mengikut sektor, Indeks Produk Perindustrian dan Perkhidmatan berkurangan 3.54 mata kepada 181.82, Indeks Perladangan merosot 9.30 mata kepada 6,807.85, Indeks Perkhidmatan Kewangan susut 252.74 mata kepada 16,446.42 manakala Indeks Tenaga naik 41.02 mata kepada 800.11.Jumlah dagangan mingguan merosot kepada 15.39 bilion unit bernilai RM12.23 bilion daripada 22.82 bilion unit bernilai RM13.19 bilion pada minggu sebelumnya.Jumlah dagangan Pasaran Utama berkurangan kepada 9.42 bilion saham bernilai RM10.67 bilion daripada 17.84 bilion saham bernilai RM11.92 bilion minggu lepas.Jumlah dagangan waran jatuh kepada 1.44 bilion unit bernilai RM247.57 juta daripada 1.84 bilion unit bernilai RM249.65 juta sebelum ini.Jumlah dagangan Pasaran ACE naik kepada 4.53 bilion saham bernilai RM1.31 bilion daripada 2.84 bilion saham bernilai RM1.02 bilion pada Jumaat lepas. -BERNAMA


Kadar jangka pendek dijangka stabil susulan operasI BNM

KUALA LUMPUR, 3 Disember- Kadar jangka pendek diunjur kekal stabil pada minggu depan susulan langkah operasi Bank Negara Malaysia (BNM) untuk menyerap lebihan mudah tunai daripada sistem kewangan.Bagi minggu yang baru berakhir, bank pusat itu telah menjalankan operasi harian untuk mengurangkan lebihan mudah tunai daripada sistem kewangan dengan melaksanakan tender-tender pasaran wang konvensional, tender repo berbalik, tender Qard dan tender Program Komoditi Murabahah.Jumlah lebihan mudah tunai dalam sistem konvensional bagi minggu tersebut berkurangan kepada RM41.40 bilion daripada RM48.71 bilion pada minggu sebelumnya manakala dalam sistem Islam ia susut kepada RM36.23 bilion daripada RM41.2 bilion sebelum ini.Kadar semalaman Islam Malaysia (MYOR-i) berada pada 2.75% setakat 1 Dis 2022. Bursa Malaysia Bhd dan anak-anak syarikatnya ditutup pada Isnin, 28 Nov berikutan cuti khas yang diumumkan oleh Perdana Menteri Datuk Seri Anwar Ibrahim sempena pembentukan Kerajaan Perpaduan Nasional dan pelantikan beliau sebagai Perdana Menteri ke-10 Malaysia. -BERNAMA

(Bursa Malaysia Bhd dan anak-anak syarikatnya ditutup pada Isnin, 28 Nov berikutan cuti khas yang diumumkan oleh Perdana Menteri Datuk Seri Anwar Ibrahim/Foto fail)


GEORGE TOWN, 2 Disember- Pakej pelancongan di wilayah utara terus diberi pengkhususan dengan ‘jejak kopi’ menjadi destinasi terbaharu dalam usaha memulihkan sektor itu selain memartabatkan minuman asas rakyat negara ini.Ketua Pengarah Tourism Malaysia, Datuk Zainuddin Abdul Wahab berkata dengan pakej baharu ini, orang ramai berpeluang menghirup kopi dengan pakej pelancongan yang agak menarik.Selain Pulau Pinang, dimensi baharu sektor pelancongan ini juga dibawa ke negeri Perak, Kedah dan Perlis."Pengusaha-pengusaha pelancongan dan kafe dan spa telah mewujudkan satu pakej menarik menggabungkan kafe dengan kopi."Sebagai asas utamanya dengan juga pengalaman spa menggunakan kopi sebagai bahan asas urutan mereka. Kita berharap pakej ini akan dapat dipasarkan bukan sahaja di wilayah utara tapi juga di seluruh negara," kata Zainuddin kepada pemberita selepas melancarkan  “Northern Malaysia Coffee Experience” di sini.

(Datuk Zainuddin bekata ‘Jejak kopi’ pakej pelancongan baharu wilayah utara)

Hadir sama Pengarah Pejabat Kementerian Pelancongan, Seni dan Budaya Pulau Pinang, Jonathan Freddy P. Bagang. Inisiatif baharu itu diharap menjadi pemangkin dalam sektor pelancongan yang terpaksa mengharungi pelbagai cabaran ketia negara berada dalam tempoh Perintah Kawalan Pergerakan (PKP).Dianggarkan sebanyak 15 destinasi kopi menarik ini ada di Pulau Pinang dan pengusaha spa juga turut menjadikan segmen ini luar biasa dengan urutan berunsur kopi, sesuatu di luar jangkaan.Dengan adanya ‘jejak kopi’, semua pemain industri diharap dapat menggiatkan lagi aktiviti pelancongan dan menjadikan pola baharu ini sebagai budaya, khusus dalam kalangan orang muda yang gemar dengan minuman ala kafe, seperti yang tersedia sekarang.


Datuk Mohamad Idham CEO CelcomDigi

KUALA LUMPUR, 2 Disember- Celcom Axiata Bhd dan Digi Telecommunications Sdn Bhd (CelcomDigi) melantik Datuk Mohamad Idham Nawawi sebagai Ketua Pegawai Eksekutifnya.Manakala Albern Murty menggalas tugas sebagai Timbalan Ketua Pegawai Eksekutif syarikat telekomunikasi itu.Menerusi kenyataan kepada Bursa Malaysia, syarikat tersebut turut mengesahkan pelantikan barisan ahli Lembaga Pengarah serta pasukan pengurusannya. Sementara itu, Mohamad Idham berkata penggabungan tersebut akan menawarkan kapasiti lebih kukuh bagi melabur dalam bidang pertumbuhan baharu.Selain membangunkan penyelesaian inovatif dengan memanfaatkan rangkaian generasi kelima (5G), kecerdasan buatan serta Internet Pelbagai Benda selain mewujudkan ekosistem digital lebih mantap bagi negara.“Penggabungan itu merupakan satu detik penting bagi industri telekomunikasi apabila dua organisasi peneraju bergabung kekuatan serta kepakaran bagi membentuk sebuah syarikat Malaysia yang sebenar,” katanya.

Syarikat akan turut memulakan proses integrasi aset secara progresif serta memanfaatkan rakan kongsi, dan bakat tempatan dalam usaha memberi lebih banyak faedah kepada pelanggan.


Niaga hadapan FBM KLCI susut pada sesi awal

KUALA LUMPUR, 2 Disember- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives susut pada sesi awal dagangan hari ini, menjejaki prestasi asas pasaran tunai yang lemah.Pada 9.35 pagi, Disember 2022 susut 6.5 mata kepada 1,485.50; Januari 2023 turun lima mata kepada 1,488.00; Mac 2023 berkurangan 3.5 mata kepada 1,480.00 dan Jun 2023 merosot empat mata kepada 1,477.00. Jumlah dagangan sebanyak 963 lot manakala kepentingan terbuka berjumlah 34,990 kontrak.

Sementara itu, indeks petunjuk utama FBM KLCI susut 10.18 mata kepada 1,481.33 selepas 30 minit dagangan dijalankan berbanding 1,491.51 pada akhir sesi dagangan semalam.- BERNAMA


Kadar jangka pendek dijangka kekal stabil dengan langkah operasi BNM

KUALA LUMPUR, 2 Disember- Kadar jangka pendek dijangka kekal stabil hari ini dengan langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM42.40 bilion dalam sistem konvensional manakala dana Islam sebanyak RM40.91 bilion.Pada hari ini, bank pusat itu akan melaksanakan tender pasaran wang konvensional bernilai RM1 bilion selama tujuh hari selain tiga tender Qard merangkumi tender RM2 bilion selama tujuh hari, tender RM900 juta selama 14 hari dan tender RM400 juta untuk 21 hari.BNM juga menawarkan tender Program Komoditi Murabahah bernilai RM200 juta selama 32 hari serta empat tender repo berbalik terdiri daripada dua tender bernilai RM600 juta selama 32 hari dan 62 hari, tender RM500 juta selama 90 hari dan tender RM510 juta bagi 367 hari.Bank pusat itu turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh sebulan hingga tiga bulan.Pada 4 petang, BNM akan menjalankan tender semalaman konvensional sehingga RM42.6 bilion serta tender semalaman Murabahah bernilai RM36.4 bilion.- BERNAMA


Bursa Malaysia rendah pada sesi awal

KUALA LUMPUR, 2 Disember- Bursa Malaysia mencatat prestasi sebaliknya berbanding kenaikan selama dua hari berturut-turut apabila dibuka rendah pada sesi awal hari ini ketika sentimen pelabur lebih berhati-hati menjelang pengumuman barisan Kabinet baharu yang dijangkakan dalam masa terdekat ini.Pada pukul 9.05 pagi, indeks petunjuk utama FTSE Bursa Malaysia KLCI (FBM KLCI) susut 7.53 mata kepada 1,483.98 daripada paras penutup semalam pada 1,491.51.Indeks utama itu dibuka menokok 2.15 mata kepada 1,489.36.Kaunter rugi mengatasi untung iaitu 169 berbanding 122 di pasaran meluas manakala 274 kaunter lain tidak berubah, 1,668 tidak diniagakan dan 14 lain digantung dagangannya.Jumlah dagangan sebanyak 150.82 juta unit bernilai RM570.26 juta.Dalam nota penyelidikannya hari ini, Rakuten Trade Sdn Bhd menjangkakan indeks FBM KLCI itu akan berlegar dalam jajaran 1,485-1,500.Menurutnya, pengimport tempatan terutama syarikat berkaitan produk pengguna dan industri akan mendapat manfaat daripada pengukuhan ringgit yang mengukuh ke paras hampir tertinggi dalam enam bulan berbanding dolar AS pada RM4.40/AS$1 susulan kenaikan kadar faedah yang kurang agresif oleh pihak Rizab Persekutuan AS (Fed).RHB Research pula berkata walaupun risiko politik pasca Pilihan Raya Umum ke-15 (PRU15) telah mereda, kalangan pelabur sebaliknya terus menunggu perkembangan membabitkan pembentukan Kabinet baharu dan pembentangan semula Bajet 2023.“Kerajaan Perpaduan ini perlu membuktikan kemampuannya untuk bekerjasama. Oleh itu, kami berpendapat bahawa usaha subsidi dan pembaharuan fiskal akan menjadi ujiannya.“Kehadiran pemimpin blok Sarawak dan Sabah dalam pentadbiran baharu itu adalah positif bagi tujuan prasarana di Malaysia Timur dan atas dasar itu, tiada alasan untuk berfikiran sebaliknya,” katanya.Sementara itu, saham wajaran tinggi menyaksikan Maybank rugi dua sen kepada RM8.60, Public Bank susut enam sen kepada RM4.41, Petronas Chemicals turun lima sen kepada RM8.62, CIMB berkurangan 12 sen kepada RM5.63 dan Tenaga merosot 13 sen kepada RM9.37.Bagi saham aktif, Advance Synergy dan UEM Sunrise masing-masing naik satu sen kepada 18.5 sen dan 29 sen, Infomina menokok dua sen kepada 84 sen manakala Progressive Impact dan Velesto tidak berubah pada 20.5 sen dan 15 sen.

Di papan indeks, Indeks FBM Emas susut 43.46 mata kepada 10,651.01, Indeks FBMT 100 turun 45.34 mata kepada 10,359.90, Indeks FBM Emas Shariah merosot 28.49 mata kepada 10,874.77, FBM 70 rendah 28.28 mata kepada 13,024.99 dan FBM ACE berkurangan 19.22 mata kepada 5,271.75.Bagi sektor pula, Indeks Perkhidmatan Kewangan merosot 103.80 mata kepada 16,463.06, Indeks Produk dan Perkhidmatan Perindustrian turun 0.36 mata kepada 182.88, Indeks Tenaga susut 0.25 mata kepada 785.06 manakala Indeks Perladangan naik 21.36 mata kepada 6,842.65. -BERNAMA


Ringgit dibuka mengukuh berbanding dolar AS pada hari ketiga berturut-turut

KUALA LUMPUR, 2 Disember- Ringgit meneruskan aliran mengukuh berbanding dolar Amerika Syarikat (AS) apabila meningkat pada sesi awal hari ini yang juga hari ketiga berturut-turut, susulan pengumuman data ekonomi negara maju itu yang memaparkan kebimbangan mengenai inflasi, kata penganalisis.Pada pukul 9.00 pagi, ringgit meningkat kepada 4.3900/3995 berbanding dolar AS daripada 4.4030/4100, semalam.Peniaga ActivTrades Dyogenes Rodrigues Diniz berkata dolar AS terus susut berbanding ringgit dan kini diniagakan di bawah paras 4.4000 selepas pengumuman Indeks Harga Teras Perbelanjaan Penggunaan Peribadi (PCE) AS yang lebih rendah daripada jangkaan.Indeks tersebut merupakan petunjuk utama trend pembelian dan inflasi.“Angka lebih rendah menunjukkan Rizab Persekutuan AS (Fed) berkemungkinan cenderung kepada pendirian dasar monetari yang terarah kepada kadar faedah rendah dan mempercepatkan lagi pergerakan menurun dolar AS berbanding ringgit," katanya kepada Bernama.Diniz berkata, dari sudut pandangan teknikal, dolar AS berbanding ringgit telah melepasi wilayah sokongan penting pada paras 4.4430 dengan sokongan seterusnya pada 4.3000.Dalam pada itu, ringgit diniagakan kebanyakannya rendah berbanding kumpulan mata wang utama lain.

Ringgit susut berbanding yen Jepun kepada 3.2399/2471 daripada 3.2282/2336 pada Khamis, rendah berbanding pound Britain kepada 5.3698/3815 daripada 5.3501/3586 serta lemah berbanding euro kepada 4.6130/6230 daripada 4.5976/6049, sebelum ini.Unit tempatan itu bagaimanapun mengukuh berbanding dolar Singapura kepada 3.2403/2476 daripada 3.2420/2474 semalam. -BERNAMA


Faktor luaran terus dorong ringgit lebih tinggi

KUALA LUMPUR, 1 Disember - Faktor luaran terus mendorong ringgit untuk ditutup lebih tinggi berbanding dolar AS pada hari dagangan pertama bagi Disember, kata seorang peniaga.Pada pukul 6 petang, mata wang tempatan terus mengukuh kepada 4.4030/4100 berbanding dolar AS 4.4420/4500 ketika ditutup semalam. Pengarah Urusan SPI Asset Management, Stephen Innes berkata Pengerusi Rizab Persekutuan (Fed) Amerika Syarikat (AS), Jerome Powell memberi isyarat bahawa kenaikan kadar Fed boleh diperlahankan seawalnya bulan depan, serta jangkaan China akan membuka semula ekonominya tidak lama lagi menyokong momentum menaik ringgit."Pasaran mungkin berubah sedikit defensif menjelang data Gaji Bukan Ladang AS yang akan dikeluarkan esok, tetapi saya fikir ringgit akan terus berada dalam aliran yang positif selagi pembukaan semula China kekal di landasan yang betul," katanya kepada Bernama.

Sementara itu, ringgit diniagakan bercampur-campur berbanding kumpulan mata wang utama.Mata wang tempatan itu mengukuh berbanding euro kepada 4.5976/6049 daripada 4.6010/6098 ketika ditutup pada Rabu dan meningkat berbanding dolar Singapura kepada 3.2420/2474 daripada 3.2487/2551 sebelumnya.Bagaimana pun, ia turun berbanding pound Britain kepada 5.3501/3586 daripada 5.3366/3467 semalam dan susut berbanding yen Jepun kepada 3.2282/2336 daripada 3.2007/2067 sebelumnya. -BERNAMA